ფლორიან ზელერი

მამა

ფრანგული პიესა

მთარგმნელი: ნანა სამჭკუაშვილი

2020

ფლორიან ზელერი

მამა

პიესაში 80 წლის ალცჰაიმერით დაავადებული ანდრეს ყოფაა აღწერილი, რომელიც დაავადების პროგრესირების პარალელურად, სულ უფრო მეტად იხლართება გაურკვევლობის ლაბირინთში. ერთი შეხედვით, თითქოს მკითველისთვისაც რთული გასაგებია, რა ხდება - ხან ერთი და იგივე პერსონაჟი ერთმანეთის საწინააღმდეგო აზრს ამბობს. ხან ერთი და იგივე სცენა სიტყვასიტყვით მეორდება, ოღონდ პერსონაჟი იცვლება. თითქოს მოქმედების ადგილიც გაურკვეველია. მაგრამ ავტორის მთავარ ჩანაფიქრს რომ მიხვდები, მერე უკვე ყველაფერი ნათელია - პიესაში წარმოდგენილი სცენები, სიტუაციები მთლიანად მთავარი გმირის თვალითაა დანახული. ანუ მთელი ის ქაოსი, რაც პიესაშია, რეალურად ანდრეს თავშია და ავტორი „გვაიძულებს“, ამ გონებაარეული ადამიანის ქმედებების დამკვირვებელი კი არ ვიყოთ, არამედ, მისი თვალით შევხედოთ რეალობას.

პიესა მამა-შვილის ურთიერთობაზეცაა და კიდევ იმაზე, როგორი რთულია, გახდე შენი შვილის ბავშვი.

**მოქმედი პირნი:**

ანდრე - 80 წლის

ანა - ანდრეს ქალიშვილი

პიერი - ანას შეყვარებული

ლორა - მომვლელი

ქალი

- ანდრეს ამნეზიის დროს სცვლიან სხვა პერსონაჟებს

კაცი

**1**

**როდესაც შეშინებული პატარა კაცი უცხო ქალაქში თავშესაფარს ეძებს, მოულოდნელად საკუთარ თავში აღმოაჩენს, რომ თავდაცვის ინსტინქტით, შეგნებას წარმოსახვის უძლიერესი სამყარო ამარცხებს. {...} ის უფრო ნაკლებად უყურებს სახლებს, ვიდრე**

**სახლები - მას.**

*ტენესი უილიამსი*

*მოქმედება ვითარდება ანდრეს ბინაში.*

**ანა:** აბა, რა მოხდა?

**ანდრე:** არაფერი.

**ანა:** მამა!

**ანდრე:** რა?

**ანა:** მითხარი!

**ანდრე:** უკვე გითხარი. არაფერი მომხდარა.

**ანა:** დარწმუნებული ხარ?

**ანდრე:** სრულიად. ეს შენ შემოვარდი ჩემს სახლში ისე, თითქოს რაღაც საშინელება... მაგრამ გეუბნები, რომ არაფერი მომხდარა. საერთოდ არაფერი.

**ანა:** აჰა, ე.ი.საერთოდ არაფერი.

**ანდრე:** არა-მეთქი.

**ანა:** ამ წუთას გავთიშე ტელეფონი.

**ანდრე:** მერე, ეგ რას სცვლის?

**ანა:** იმას, რომ ნამტირალევი ხმა ჰქონდა.

**ანდრე:** ვისზე ლაპარაკობ?

**ანა:** ასე მოქცევა არ შეიძლება, მამა.

**ანდრე:** კი მაგრამ, მე ჩემს სახლში ვარ, ხომ ასეა? მაგდენს კი ვხვდები ჯერჯერობით. მაგ ქალს არ ვიცნობ და არც არაფერი მითხოვია მისთვის.

**ანა:** ის აქ შენს დასახმარებლად იყო.

**ანდრე:** რაში დასახმარებლად? არ მჭირდება! არც მისი და არც არავის დახმარება არ მჭირდება!

**ანა:** ასე მითხრა, რომ „პატარა კახპა“ უწოდე, თუ რაღაც მსგავსი.

**ანდრე:** მე?

**ანა:** კი, შენ.

**ანდრე:** არ ვიცი, აღარ მახსოვს.

**ანა:** ტირილით გაიქცა აქედან.

**ანდრე:** მოიცადე, მარტო იმიტომ ტიროდა, რომ „ის“ ვუწოდე?

**ანა:** არა. იმიტომ, რომ... როგორც ჩანს, შენ...

**ანდრე:** მე?

**ანა:** კი. ფარდის ჯოხით...

**ანდრე:** ფარდის ჯოხით ... არა, გესმის, რას მეუბნები?!

**ანა:** მან ასე მითხრა. თქვა, რომ დაემუქრე... ფიზიკურად.

**ანდრე:** ეგ ქალი ნამდვილი შარლატანია, ანა. ფარდის ჯოხით, მე... გჯერა? თვითონაც არ იცის, რას ამბობს. ფიზიკურად? ფარდის... არა, მართლა კარგია, რომ წავიდა აქედან. ასე სჯობს, დამიჯერე. რას ბჟუტურობს. კიდევ კარგი, წავიდა. მით უმეტეს, რომ...

**ანა:** რომ, რა?

**ანდრე:** რა და... მისმინე. სიმართლე თუ გინდა, ეჭვი მაქვს...

**ანა:** რისი?

**ანდრე:** რომ...

**ანა:** რომ, რა?

**ანდრე** (*ჩურჩულით*)**:** არ მინდოდა შენთვის ამის თქმა, მაგრამ ვეჭვობ...

**ანა** (*მოთმინებადაკარგული*)**:** თქვი, მამა...

**ანდრე:** რომ გამქურდა.

**ანა:** ვინ, იზაბელმა? რას ამბობ?! არ არსებობს!

**ანდრე:** გეუბნები, ეგრეა. სააათი მომპარა.

**ანა:** საათი?

**ანდრე:** კი.

**ანა:** არ გიფიქრია, რომ შეიძლება უბრალოდ, დაკარგე?

**ანდრე:** არა, არა და არა! აქამდეც მქონდა მასზე ეჭვი. ჰოდა, მახე დავუგე - სპეციალურად დავდე ჩემი საათი ერთ კონკრეტულ ადგილზე, რომ მენახა, ხელს თუ მოაფათურებდა იქ.

**ანა:** და სად დადე?

**ანდრე:** რა? ერთგან. აღარ მახსოვს. მაგრამ ის კი ზუსტად ვიცი, რომ მისი პოვნა უკვე შეუძლებელია. შეუძლებელი. მტკიცებულება აღარ არსებობს და ის იმ ქალბატონმა ამწაპნა. ზუსტად ვიცი. ჰოდა, შეიძლება მართლა ვუწოდე ის... მოკლედ, როგორც თქვი. ჰო, არ ვიცი, შესაძლებელია. ალბათ ცოტა განერვიულებული ვიყავი და... კარგი, შეიძლება ასეც იყო. მაგრამ, ანა, ფარდის ჯოხით... არა, აშკარად გვაბოლებს. (*ანა შეწუხებული სახით ჯდება*). რა გჭირს?

**ანა:** აღარ ვიცი, რა ვქნა.

**ანდრე:** რაზე ამბობ?

**ანა:** მამა, უნდა ვილაპარაკოთ.

**ანდრე:** და ახლა რას ვაკეთებთ?

**ანა:** მინდოდა მეთქვა, სერიოზულად უნდა ვილაპარაკოთ (*პაუზა*). ეს უკვე მესამე დამხმარეა, რომელიც შენ...

**ანდრე:** ჰოდა, გეუბნები, არც მისი და არც არავის დახმარება არ მჭირდება! მარტოც კარგად ვახერხებ თავის მოვლას.

**ანა:** იცი, რომ ეს გოგო ძლივს ვიპოვე?! ეგ არც ისე მარტივია, როგორც ერთი შეხედვით ჩანს. თან, მართლა კარგი გოგო ჩანდა, ბევრი დადებითი თვისებით. ის... ახლა კი აქ მუშაობა აღარ უნდა.

**ანდრე:** კი მაგრამ, ვერ გაიგე, რაც გითხარი? მაგ გოგომ მაჯის საათი მომპარა. ჩემი საათი, ანა, რომელსაც მოუხსნელად ვატარებ, უკვე აღარც მახსოვს, რამდენი წელია. ის ჩემთვის უბრალოდ ნივთი აღარ იყო. ის... მე ქურდბაცაცასთან ერთად ვერ ვიცხოვრებდი.

**ანა** (დ*აღლილი ხმით*)**:** სამზარეულოს კარადაში ნახე?

**ანდრე:** რა?

**ანა:** სამზარეულოს კარადაში, მიკროტალღური ღუმელის გვერდით. მანდ ინახავ ხოლმე ნივთებს, ქურდებისგან დასაცავად.

*პაუზა.*

**ანდრე** (*გაოცებული სახით*)**:** როგორ გაიგე?

**ანა:** რა?

**ანდრე:** კარადაზე საიდან იცი-მეთქი.

**ანა:** ვიცი და მორჩა. იქ ხომ არ დევს შენი საათი, ნახე?

**ანდრე:** რა? კი... მგონი.

*ანდრე შუბლს იჭმუხნის.*

**ანა:** მამა, უნდა გაიგო, რომ მე ყოველდღე მოსვლას ვეღარ შევძლებ. ეს...

**ანდრე:** მაგას ვინ გთხოვს?

**ანა:** სიტუაცია ითხოვს. მარტო ვერ დაგტოვებ.

**ანდრე:** კი მაგრამ, როგორ მელაპარაკები? ეს უკვე შეურაცხმყოფელია, მართლა და მართლა!

**ანა:** არა, საერთოდ არ არის ეს შეურაცხმყოფელი. უნდა შეეგუო იმ აზრს, რომ სხვისი დახმარება გჭირდება. თუნდაც, საყიდლებზე რომ წავიდეს. აღარაფერს ვამბობ... დანარჩენზე. მე ვეღარ შევძლებ ამ ყველაფრის გაკეთებას.

**ანდრე:** შენ რა, ჩემს კარადაში იქექებოდი?

**ანა:** რა?

**ანდრე:** ანა, სიმართლე მითხარი. ჩემს კარადაში იქექებოდი?

**ანა:** არა, რა თქმა უნდა.

**ანდრე:** აბა, საიდან იცი, რომ?.. მოკლედ... რომ ზოგჯერ... ჩემს ნივთებს... ქურდებისგან... ჰოდა, როგორ გაიგე?

**ანა:** აღარ მახსოვს. ალბათ შემთხვევით გამოვაღე. (*ანდრეს ისეთი სახე აქვს, თითქოს რაღაც კატასტროფა მოხდა. ის სამზარეულოსკენ მიდის*). სად მიდიხარ? (*ანდრე გადის*). ნუ ნერვიულობ მამა, ხელი არაფრისთვის მიხლია. (*თითქმის თავისთვის*). ასე გაგრძელება აღარ შეიძლება. არ შეიძლება. ასე... შეუძლებელია... რატომ ვერ ხვდები? (ა*ნდრე ბრუნდება მაჯაზე თავისი საათით*). ნახე?

**ანდრე:** რაზე ამბობ?

**ანა:** საათზე.

**ანდრე:** აჰ! კი.

**ანა:** ხომ დარწმუნდი, რომ იზაბელი არაფერ შუაშია?

**ანდრე:** ეგ იმიტომ, რომ დავმალე, საბედნიეროდ. მართლაც, რომ დროულად. წინააღმდეგ შემთხვევაში, ვეღარ გავიგებდი, ახლა, ჩვენ რომ ვლაპარაკობთ, რომელი საათია. ისე, 17 საათია, თუ გაინტერესებს. მე მაინტერესებს. ბოდიში გადახვევისთვის, მაგრამ ჩემთვის მნიშვნელოვანია ვიცოდე, დღის რა მონაკვეთია ახლა. იცი, რამდენი წელია, ამ საათს ვატარებ?! ეს რომ დამეკარგა, ხელფეხშეკრულივით ვიქნებოდი.

**ანა:** წამლები დალიე?

**ანდრე:** კი. მაგრამ შენ რატომ... ყოველთვის ისეთი სახით მიყურებ, თითქოს რაღაც რიგზე ვერ არის. ყველაფერი კარგად არის, ანა. დედამიწა ჯერ ისევ ბრუნავს. ყოველთვის ასეთი იყავი, მუდმივ შფოთვაში, თან, უმიზეზოდ. დედაშენს გავხარ. ისიც ასეთი იყო. სულ რაღაცისა ეშინოდა. მიზეზს ეძებდა, რომ ენერვიულა. მაგრამ სამყარო ამ პრინციპით არ მუშაობს. ახლა, რა თქმა უნდა, მეტყვი, რომ არსებობს ერთგვარი... რომ მას უამრავი შავი მხარე აქვს. კი, ბატონო, ასეა, მაგრამ მთავარი წარმმართველი მაინც ეგ არ არის. *არა*. გესმის? ამის მიხვედრა მნიშვნელოვანია. აი, შენი და ყოველთვის უფრო მეტად... უფრო ნაკლებად... ეს სამყაროზე გამუდმებული წუხილი, შფოთვა არ აქვს. მოკლედ რომ ვთქვა, მის გვერდით ყოველთვის სიმშვიდე მეუფლება. მართლა, სად არის?

**ანა:** მამა, მე სხვაგან მომიწევს გადასვლა.

**ანდრე:** გადასვლა? ანუ, გინდა თქვა...

**ანა:** საცხოვრებლად გადასვლა.

**ანდრე:** ჰო, რატომაც არა. კარგია.

**ანა:** პარიზის დატოვება მომიწევს.

**ანდრე:** მართლა? რატომ?

**ანა:** ამაზე უკვე გელაპარაკე. აღარ გახსოვს?

*ხანმოკლე პაუზა*.

**ანდრე:** მაგიტომ გინდოდა, რომ იმ ექთანს აქ ეცხოვრა? მაგის გამო, ანა? (*მცირე პაუზა*). რა თქმა უნდა, მაგიტომ. ვირთხები გემბანს ტოვებენ.

**ანა:** აქ აღარ ვიქნები, მამა, უნდა გაიგო.

**ანდრე:** მიემგზავრები? (*პაუზა*). და როდის? უფრო სწორად... რატომ?

**ანა:** ვიღაც გავიცანი.

**ანდრე:** შენ?

**ანა:** კი.

**ანდრე:** ანუ... კაცი?

**ანა:** კი.

**ანდრე:** აჰ, მართლა?

**ანა:** რა იყო, ისე გაგიკვირდა, თითქოს წარმოუდგენელ რამეს ვამბობდე.

**ანდრე:** არა, უბრალოდ მას შემდეგ, რაც იმას ... რა ერქვა?

**ანა:** ანტუანი.

**ანდრე:** ჰო, ანტუანთან დაშორების შემდეგ თითქოს დიდად აღარ გაინტერესებდა... და რას საქმიანობს?

**ანა:** ლონდონში ცხოვრობს. მეც იქ გადავდივარ.

**ანდრე:** შენ? ლონდონში? არა, ამას არ იზამ, ანა! თვალი გაახილე, ანა... ლონდონში ხომ მთელი წელი გადაუღებლად წვიმს. (*პაუზა*). მე ვიცნობ?

**ანა:** კი, შეხვდი უკვე.

**ანდრე:** დარწმუნებული ხარ?

**ანა:** კი, მამა. თან - რამდენჯერმე.

**ანდრე:** ჰოო? (პ*აუზა. ანდრე ცდილობს, გაიხსენოს*). ანუ თუ კარგად გავიგე, ჩემს მიტოვებას აპირებ. ასეა, ხომ? სრულიად მარტოს მტოვებ...

**ანა:** მამა...

**ანდრე:** მერე, მე რა მელის? (*პაუზა*). და რატომ ის არ გადმოდის პარიზში საცხოვრებლად?

**ანა:** იქ მუშაობს.

**ანდრე:** შენც მუშაობ.

**ანა:** კი, მაგრამ მე სახლიდანაც შემიძლია მუშაობა. ჩემი პარიზში ყოფნა აუცილებელი არ არის.

**ანდრე:** ჰო, რა თქმა უნდა.

**ანა:** იცი, ეს ჩემთვის მართლა მნიშვნელოვანია. ასე რომ არ იყოს, გამგზავრებას არ გადავწყვეტდი. მე... ნამდვილად მიყვარს. (*პაუზა. ანდრე არაფერს ამბობს*). ხშირად გინახულებ ხოლმე. ზოგიერთ შაბათ-კვირას ჩამოვალ. მაგრამ აქ ასე სრულიად მარტოს ვერ დაგტოვებ. ეს შეუძლებელია. ამიტომაც მინდოდა... იცოდე, თუ კიდევ იტყვი უარს დამხმარე გოგოზე, მომიწევს, რომ...

**ანდრე:** რომ... რა? (*პაუზა*). რა-მეთქი?

**ანა:** ბოლოს და ბოლოს, უნდა გაიგო, მამა!

**ანდრე:** რისი გაკეთება მოგიწევს? (*ანა თავს ხრის. პაუზა*). ანა... *რისი* გაკეთება მოგიწევს?

*პაუზა.*

*სიბნელე.*

**2**

*იგივე ოთახი. ანდრე მარტოა.*

**ანდრე**: სასწრაფოდ უნდა მოვძებნო იმ ადვოკატის ნომერი და დავურეკო. ჰო, ასე ვიზამ. ამდენი წელი იმისთვის არ მიწვალია, რომ ბოლოს ასე... არა, აუცილებლად უნდა დავრეკო... კი. ადვოკატთან. ჩემი შვილი... საკუთარი ქალიშვილი...

*მოულოდნელად მამაკაცი შემოდის.*

**კაცი:** ყველაფერი რიგზეა?

**ანდრე:** უკაცრავად?

**კაცი:** ყველაფერი რიგზეა?

**ანდრე:** აქ რას აკეთებთ?

**კაცი:** ბოდიში, ვერ მიგიხვდით...

**ანდრე:** აქ რა გინდათ? ჩემს სახლში რას აკეთებთ?

**კაცი:** ანდრე, ეს მე ვარ... პიერი.

**ანდრე:** ვინ?

**კაცი:** ვეღარ მცნობთ? პიერი ვარ.

**ანდრე:** ვინ პიერი და აქ რა გესაქმებათ?

**კაცი:** აქ ვცხოვრობ.

**ანდრე:** თქვენ?

**კაცი:** კი.

**ანდრე:** აქ ცხოვრობთ?

**კაცი:** კი.

**ანდრე:** ჩემთან ცხოვრობთ? გადასარევი ამბავია, პირდაპირ! იქნებ კარგად გამარკვიოთ, რა ხდება?

**კაცი:** ანას დავურეკავ. (*ტელეფონისკენ მიდის*). თქვენს შვილს...

**ანდრე:** გმადლობთ, ჯერჯერობით ვიცი, ანა ვინც არის! თქვენ მას იცნობთ? (*მცირე პაუზა*). მისი ნაცნობი ხართ? (*პასუხი არ არის*). თქვენ გელაპარაკებით! ანას იცნობთ?

**კაცი:** მისი ქმარი ვარ.

**ანდრე:** (*შემცბარი ხმით*): მართლა?

**კაცი:** კი.

**ანდრე:** მისი ქმარი? და... დიდი ხანია?

**კაცი:** თითქმის ათი წელია.

*კაცი ნომერს კრეფს*.

**ანდრე** (*თავისი* *მდგომარეობის* *დაფარვის მცდელობით*)**:** აჰ, კი, აბა, რა! კი, კი. ცხადია. უკვე ათი წელია? ისე სწრაფად გადის დრო... მაგრამ მე მეგონა, რომ... არა? მეგონა, გაცილებულები იყავით.

**კაცი:** ვინ, მე და ანა?

**ანდრე:** კი. არა?

**კაცი:** არა.

**ანდრე:** დარწმუნებული ხართ? იმის თქმა მინდოდა... მოკლედ... დარწმუნებული ხართ?

**კაცი:** დიახ, ანდრე.

**ანდრე:** აბა, მთელი ეს ინგლისის ამბები... ლონდონში ხომ იმიტომ მიემგზავრებოდა, რომ... არა?

**კაცი** (*ტელეფონით საუბრობს*)**:** ალო. მე ვარ ძვირფასო. რას შვრები, მოითავე საქმე? არა, ისეთი არაფერი. უბრალოდ, მამაშენი მთლად კარგად ვერ გრძნობს თავს. ვფიქრობ, შენი დანახვა ესიამოვნებოდა. კი. ძალიან კარგი. კარგი, კარგი, გელოდებით. კი. დროებით. ძალიან ნუ დაიგვიანებ. არა, არა. გკოცნი. (*კაცი ყურმილს დებს*). ანა მალე მოვა. მაღაზიაშია ჩასული რაღაცების საყიდლად და ძალიან მალე დაბრუნდება.

**ანდრე:** მან მითხრა, რომ ლონდონში აპირებდა საცხოვრებლად გადასვლას. ამასწინ მელაპარაკა.

**კაცი:** ლონდონში?

**ანდრე:** კი.

**კაცი:** და იქ რა უნდა გააკეთოს?

**ანდრე:** ვიღაც ინგლისელი გაიცნო.

**კაცი:** ანამ?

**ანდრე:** კი.

**კაცი:** მგონი რაღაც გეშლებათ, ანდრე.

**კაცი:** გეუბნებით, ასეა. რამდენიმე დღის წინ მითხრა. გიჟი კი არ ვარ! თქვა, რომ საცხოვრებლად მასთან აპირებდა გადასვლას. მე ისიც კი ვუპასუხე, მთლად ჭკვიანური აზრი არ არის, რადგან ლონდონში მთელი წელი გადაუღებლად წვიმს-მეთქი. თქვენ არაფერი იცოდით?

**კაცი:** არა.

**ანდრე:** ვაი!

**კაცი:** რა არის?

**ანდრე:** ზედმეტი წამოვროშე? (*ხანმოკლე პაუზა. თავისთვის*). აშკარად ზედმეტი წამოვროშე.

**კაცი:** არა, არა. ნუ ნერვიულობთ. მართალია, ამის შესახებ ჩემთვის არაფერი უთქვამს, მაგრამ დარწმუნებული ვარ, აპირებდა...

**ანდრე:** იმ ინგლისელზეც არაფერი იცოდით?

**კაცი** (*მხიარული ტონით*)**:** არა.

**ანდრე:** ვაჰ! ვაჰ!.. (პაუზა. *ანდრე კაცს მხარზე ხელს ადებს*). გამაგრდით! არაფერია, ქალები მაინც ყოველთვის ასე ამთავრებენ, წასვლით. ასე რომ, დღეს იქნებოდა თუ ხვალ, ამას მაინც ვერ აიცილებდით. საკუთარი გამოცდილებით გეუბნებით.

*მცირე პაუზა.*

**კაცი:** მის დაბრუნებამდერამეს ხომ არ დალევთ? წყალი, წვენი...

**ანდრე:** არა. იმას ვამბობდი... რისი თქმა მინდოდა?.. აჰ, ჰო, გამახსენდა!

**კაცი:** რა?

**ანდრე:** ის, რომ ყველაფერი იმ გოგოს გამო...

**კაცი:** ვინ გოგო?

**ანდრე:** აი, ის ექთანი...

**კაცი:** ლორაზე ამბობთ?

**ანდრე:** სახელი აღარ მახსოვს. იმ გოგოზე გეუბნები, შენი ცოლი რომ ცდილობს, მის კლანჭებში მომამწყვდიოს. ის ექთანი. შენ საქმის კურსში ხარ? თითქოს ჩემი თავის მიხედვა არ შემეძლოს... ანამ მამცნო, რომ თურმე დახმარება მჭირდება მაგ ვიღაც... ამ დროს, მარტოც ძალიან კარგად ვახერხებ ყველაფერს. საზღვარგარეთაც რომ წავიდეს, არც ეგ იქნება პრობლემა. ვერ გავიგე, რატომ აიკვიატა, რომ... აბა, ერთი, შემომხედე. არა, კარგად დამაკვირდი...

*ანდრე თანამოსაუბრის სახელის გახსენებას ცდილობს.*

**კაცი:** პიერი.

**ანდრე:** ჰო, პიერ. კარგად დამაკვირდი. მგონი ჯერ კიდევ არა მიშავს, რა. რას იტყვი? ჯერ მთლად... ჰა? ხომ მეთანხმები? ჯერ მთლად ასე... (*ოთხად იკაკვება, მოხუცის განსასახიერებლად*). ხომ მართალია? შეხედე, ჯერ კიდევ მშვენიერ ფორმაში ვარ (*კუნთებს ჭიმავს*). ხელ-ფეხსაც ძველებურად ვიმორჩილებ. მოკლედ, ყველაფერი მშვენივრად მიმუშავებს. არ მეთანხმები? რა თქმა უნდა, მეთანხმები. მაგრამ ის?.. ვერ ვიგებ, საიდან აეკვიატა ეს სისულელე. სხვათა შორის, სიტუაციის რეალური აღქმით არასდროს გამოირჩეოდა. არასდროს. ეს არის მთელი მისი პრობლემა. ყოველთვის ასეთი იყო. სულ პატარობიდან. არც თუ ძალიან... შენც ხომ ასე ფიქრობ? არც თუ ძალიან გონებაგამჭრიახი. ეგ დედამისისგან გამოჰყვა.

**კაცი:** მე მგონი, ის უბრალოდ ცდილობს, მაქსიმუმი გააკეთოს თქვენთვის, ანდრე.

**ანდრე:** „მაქსიმუმი“, „მაქსიმუმი“... მე მისთვის არაფერი მითხოვია. ჯერ ზუსტად არ ვიცი რას, მაგრამ რაღაცას რომ ხლართავს ჩემ წინააღმდეგ, ფაქტია. კი, კი, ასეა. ზუსტად ვიცი. ვეჭვობ, რომ ჩემი მიბარება უნდა იმ... ჰო, ჰო იმ (*მიმიკით გამოხატავს* „*მოხუცს*“) სახლში. მარტო ეგ უტრიალებს თავში. ერთხელ მიმანიშნა კიდეც მაგაზე. მაგრამ მინდა, რომ ყველამ კარგად იცოდეს: მე ჩემს ბინას არ დავტოვებ! არასდროს!

**კაცი:** ეს თქვენი ბინა არ არის, ანდრე.

**ანდრე:** უკაცრავად?

**კაცი:** აბა, გაიხსენეთ, დროებით გადმოხვედით ამ სახლში, სანამ...

**ანდრე:** რაა?

**კაცი:** კი, ახალი მომვლელის აყვანამდე... რადგან უკანასკნელთანაც ჩხუბი მოგივიდათ. რა ერქვა?.. იზაბელთან.

**ანდრე:** ჰოო?

**კაცი:** კი. გაგახსენდათ? ამიტომაც ხართ აქ. დროებით.

*პაუზა. ანდრეს გაურკვევლობისგან უკიდურესად გაოგნებული სახე აქვს.*

**ანდრე:** და თქვენ, ანტუან...

**კაცი:** პიერი.

**ანდრე:** აჰ, კი. მოკლედ, გინდათ მითხრათ, რომ მე თქვენთან ვცხოვრობ?

**კაცი:** კი.

*ანდრე იცინის და თვალებს მაღლა აღაპყრობს.*

**ანდრე:** რას არ გაიგებს კაცი!

*ამ დროს კარი იღება და პარკებით ხელში შემოდის ქალი. ეს ანა არ არის.*

**ქალი:** ესეც ასე. რამდენადაც შემეძლო, სწრაფად მოვედი. აბა, რა ხდება? ყველაფერი რიგზეა?

**კაცი:** განსაკუთრებული არაფერი. მამაშენი ცოტა დაბნეული ჩანს. მგონი, მას უნდოდა...ხომ ასეა? შენი ნახვა უნდოდა.

**ქალი:** ასეა, მამა? კარგად ხარ? (*ანდრე ვერ სცნობს მას*). მამა!

**ანდრე:** მე...

**ქალი:** გისმენ...

**ანდრე:** რას ნიშნავს ეს ყველაფერი?

**ქალი:** რაზე ამბობ?

**ანდრე:** ანა სად არის?

**ქალი:** რა?

**ანდრე:** ანაზე გეკითხები. სად არის-მეთქი?

**ქალი:** კი მაგრამ, მე აქ ვარ, მამა. აქ ვარ. (*ხვდება, რომ ანდრე ვერ სცნობს. ანა შეშფოთებული სახით შეხედავს კაცს).* საჭმლის საყიდლად ვიყავი ჩასული, მაგრამ უკვე დავბრუნდი. ახლა აქ ვარ და ყველაფერი კარგად არის.

**ანდრე:** მე... მართლა? მაგრამ... და რა იყიდე?

**ქალი:** ქათამი. აბა, რას იტყვი, ხომ შეჭამ?

**ანდრე:** რატომაც არა.

*ანდრე სრულ გაურკვევლობაშია და დაბნეული სახით იყურება.*

**კაცი:** მომეცი, მაგას მე მივხედავ.

**ქალი:** გმადლობ. (*კაცი ართმევს* *პარკებს და სამზარეულოში გადის. პაუზა*). პიერმა დამირეკა და მითხრა, რომ თავს კარგად ვერ გრძნობდი.

**ანდრე:** არა, ძალიანაც კარგად ვარ. უბრალოდ... არის რაღაცები, რასაც ვერ ვხვდები... ანუ მთელ ამ ამბავში.

**ქალი:** რაზე ამბობ?

**ანდრე:** რთული ასახსნელია, საკმაოდ რთული. შენ მაინც ვერ გაიგებ...

**ქალი:** ვითომ, რატომ?

**ანდრე:** გეუბნები, ვერა-მეთქი!

*პაუზა.*

**ქალი:** აღელვებული ჩანხარ.

**ანდრე:** მე?

**ქალი:** კი. ისეთი სახე გაქვს,თითქოს რაღაც გაწუხებს. კარგად ხარ?

**ანდრე:** კი, კი. ეს მხოლოდ...

**ქალი:** მხოლოდ, რა?

**ანდრე** (*ანერვიულებული*)**:** ვიჯექი ჩემთვის მშვიდად აქ, ამ მისაღებ ოთახში და ტელეფონის ნომერს ვეძებდი. უცებ შენი ქმარი გამოჩნდა და...

**ანა:** ვინ?

**ანდრე:** შენი ქმარი.

**ანა:** ვისი ქმარი?

**ანდრე:** რა? ვისი და შენი, ძვირფასო, აბა, ჩემი ხომ არა?!

**ანა:** ანტუანი?

**ანდრე:** შენი ქმარი.

**ანა:** მე ქმარი არ მყავს.

**ანდრე:** ეგ როგორ?

**ანა:** გაცილებული ვარ უკვე ხუთ წელზე მეტია. დაგავიწყდა?

**ანდრე:** რაა? მაშ, აბა, ის ვინ არის?

**ანა:** ვისზე ამბობ?

**ანდრე:** შენ რა, სპეციალურად აკეთებ, თუ რა გჭირს? ვისზე ვამბობ და... იმაზე. აი, ქათამი რომ გაიტანა.

**ქალი:** რა ქათამი? რას ლაპარაკობ, მამა?

**ანდრე:** კი. ორი წუთის წინ გავიდა. ვიღაც ხომ იყო აქ, ვინც ქათამი გამოგართვა? (*ანა მიმიკით ახვედრებს, რომ ვერ იგებს, რაზე ელაპარაკება*). ქათამი! ორი წუთის წინ არ გეჭირა ხელში? ქათამი. ქა-თა-მი!

**ანა:** რომელ ქათამზე ლაპარაკობ, მამა?

**ანდრე:** სერიოზულად მაფიქრებ, ანა.

**ანა:** მე?

**ანდრე:** კი. მართლა გეუბნები, უკვე ვნერვიულობ. აღარ გახსოვს? არ ახსოვს. მეხსიერების პრობლემა გაქვს თუ რა გჭირს? აუცილებლად უნდა მიხვიდე ექიმთან, ძვირფასო ქალბატონო. აი, სულ რამდენიმე წუთის წინანდელ ამბავზე გელაპარაკები. აჰა, საათი აქ არ მაქვს?! (*რწმუნდება, რომ საათი ისევ მაჯაზე უკეთია და ამოისუნთქებს*). ზუსტად ორი წუთი გავიდა. კი, საათი აქ არის. ქათმით ხელში, ვახშმისთვის. რომელიც შენ იყიდე.

*ანდრე სამზარეულოსკენ მიდის.*

**ქალი:** მგონი, რაღაც გეშლება, მამა. სამზარეულოში არავინაა.

**ანდრე:** წარმოუდგენელია! ორი წუთის წინ იქ იყო.

**ქალი:** ვინ? (*ანდრე წამიერად გადის*). მამა...

*მალევე ბრუნდება.*

**ანდრე:** გაქრა. (*ყველგან ეძებს*). წესით, სადღაც აქ უნდა იმალებოდეს.

**ქალი** (*ღიმილით*)**:** ვინ, კაცი ქათმით?

**ანდრე:** შენი ქმარი. რატომ იღიმი? არა, რატომ იღიმი?

**ქალი:** ისე. ბოდიში.

**ანდრე:** გამაგიჟებთ ამ თქვენი უაზრო ამბებით.

**ქალი:** დამშვიდდი.

**ანდრე:** როგორ უნდა დავმშვიდდე?!

**ქალი:** მოდი აქ.

**ანდრე:** რაღაცა რიგზე ვერ არის, ანა. დამიჯერე, ასეა. რაღაცა რიგზე ვერ არის.

**ქალი:** მოდი, ჩემ გვერდით დაჯექი. მოდი... (*ანდრე ისევ ჯდება დივანზე. აფორიაქებული ჩანს. ანა ხელს ადებს*). კარგი, ნუ ღელავ. ყველაფერი დალაგდება. ხომ ასეა?

**ანდრე:** არ ვიცი.

**ქალი** (*დაყვავებით*)**:** კი, ასე იქნება. ნუ ნერვიულობ. წამლები დალიე?

**ანდრე:** ეგ რა შუაშია?

**ქალი:** მოდი, ახლა წამლები დავლიოთ. აი, საღამოობით რომლებიც გაქვს დანიშნული და მერე ყველაფერი უკეთესად იქნება.

**ანდრე:** ეს ბოლო ხანია, რაღაც უცნაურობები ხდება ჩვენ გარშემო. შენ ვერ ამჩნევ? ვიღაც კაცი იყო, რომელიც მარწმუნებდა, რომ ჩემს სახლში არ ვარ. თან ისეთი უსიამოვნო სახე ჰქონდა. შენი ქმარივით. მაგრამ არა, ეს უარესი იყო. ჩემს ბინაში. წარმოგიდგენია? გადასარევია, პირდაპირ, არა? ჩემს ბინაში. მეუბნებოდა, რომ... მაგრამ... მე ხომ ნამდვილად ჩემს ბინაში ვარ? ანა... ხომ ჩემს სახლში ვარ? (*ანა უღიმის და არაფერს ამბობს. ის წამლებს ამზადებს*). არა? (*ხანმოკლე პაუზა*). თქვი, ანა, ეს ჩემი ბინაა?

*პაუზა. ანა ანდრეს წამლებს აძლევს. სიჩუმე. სიბნელე.*

**3**

*თითქოს იგივე მისაღები ოთახია, მაგრამ თან - არა. ავეჯში ცვლილებაა - ზოგი რაღაც აღარ დგას.* (*მომდევნო ეპიზოდებშიც ნივთები თანდათან ქრება დეკორაციიდან, რომ სპექტაკლის ბოლოს ცარიელი და ნეიტრალური სივრცე დარჩეს*)*. ანა მარტოა ოთახში. ის ტელეფონზე საუბრობს.*

**ანა:** ჯერ არა, წუთი წუთზე ველოდები. ვიცი. იმედია, ამჯერად ყველაფერი კარგად ჩაივლის. კი. ვერც კი წარმოიდგენ, ხანდახან ეს ისეთი... რთულია. ზოგჯერ ვერც მცნობს. კიდევ კარგი, შენ აქ ხარ. კი, კი. არა, სხვა გამოსავალს ვერ ვხედავ. (*კარზე ზარია*). აი, ვიღაც მოვიდა. კი. წესით, ის უნდა იყოს. კი. მე... მერე დაგირეკავ, კარგი? გკოცნი. მეც. მეც. (*ანა ყურმილს დებს, კარისკენ მიდის და აღებს. კარში ლორა დგას*). გამარჯობა.

**ლორა:** გამარჯობა. ძალიან ხომ არ დავიგვიანე?

**ანა:** არა, სრულებითაც არა. შემოდით, შემოდით.

*ლორა შედის.*

**ლორა:** გმადლობთ.

**ანა:** გელოდებოდით.შემოდით. გმადლობთ, რომ დღესვე მოხვედით.

**ლორა:** სამადლობელი არაფერია.

**ანა:** მამაჩემითავის საძინებელშია.მე... წავალ, დავუძახებ. რამეს ხომ არ დალევთ?

**ლორა:** არა, გმადლობთ.

**ანა:** დაჯექით. მე... მოკლედ, როგორც უკვე გითხარით, მე... ის ცოტა გაბრაზებულია იმის გამო, რომ...

**ლორა:** ეს ნორმალურია.

**ანა:** კი. და ამიტომ ცოტა არეულია. მგონი, ჩემზე გაბრაზებულია. ამ ყველაფერს იმიტომ გეუბნებით, წინასწარ რომ იცოდეთ, თუ რამე ისეთი რეაქცია ექნება... მოულოდნელი.

**ლორა:** აქამდე მარტო ცხოვრობდა?

**ანა:** კი, ბინაში, აქედან არც ისე შორს. საკმაოდ პრაქტიკული იყო ასე, თითქმის ყოველდღე გავუვლიდი ხოლმე. მაგრამ დროსთან ერთად სხვაგვარად გადაწყობა გახდა საჭირო. ძველებურად გაგრძელება უკვე შეუძლებელი იყო.

**ლორა:** მესმის.

**ანა:** რამდენჯერმე ავიყვანე დამხმარე, მაგრამ ვერცერთთან ვერ გამონახა საერთო ენა. თავისებური ხასიათი აქვს... ფეთქებადი. კი, საკმაოდ ფეთქებადი. ამიტომაც გადმოვიყვანე ამ სახლში. ჩავთვალე, რომ მისთვის ასე უკეთესი იქნებოდა. მაგრამ სრულიად მარტო ამ ყველაფერს ვერ ვუმკლავდები. ზედმეტად რთულია ჩემთვის. თან, უნდა ვიმუშაო. უნდა... კი. ამიტომაც... მოკლედ, ვიღაცის დახმარება მჭირდებოდა.

*ამ დროს საძინებლის კარი იღება და გამოჩნდება ანდრე, რომელსაც პიჟამა აცვია.*

**ანდრე:** ზარის ხმა იყო?

**ანა:** აი, ისიც... მამა, გაიცანი, ეს ლორაა.

**ლორა:** გამარჯობა, ბატონო.

**ანა:** წეღან ხომ გითხარი, რომ დღეს ლორა შენს გასაცნობად შემოგვივლიდა.

**ანდრე:** გამარჯობა, ახალგაზრდა ქალბატონო.

**ლორა:** გამარჯობა.

**ანდრე:** ძალიან... მომხიბვლელი ხართ.

**ლორა:** გმადლობთ.

**ანდრე:** მაგრამ მე... სადღაც შევხვედრივართ. ასეა, ხომ?

**ლორა:** არა მგონია.

**ანდრე:** დარწმუნებული ხართ?

**ლორა:** მგონი, კი.

**ანდრე:** არადა, ნაცნობი სახე გაქვთ.

**ლორა:** მართლა?

**ანდრე:** კი, კი. ისეთი შეგრძნება მაქვს, რომ დღეს პირველად არ გხედავთ.

**ლორა:** არ ვიცი, შეიძლება.

**ანა:** მოკლედ, ლორამ იმისთვის შემოგვიარა, რომ ენახა, როგორ ცხოვრობ, რა გჭირდება და რაში შეძლებს შენს დახმარებას...

**ანდრე:** ვიცი ძვირფასო, ვიცი. ეგ უკვე ათასჯერ გაქვს ჩემთვის ნათქვამი. (*ლორას*). ჩემი შვილი ამ ბოლო დროს ერთსა და იმავეს იმდენჯერ იმეორებს. მაგრამ რას ვიზამთ... ასაკთან ერთად... რამეს ხომ არ დალევთ?

**ლორა:** არა, დიდი მადლობა.

**ანდრე:** ნამდვილად? მცირე აპერიტივი. ახლა ზუსტად აპერიტივის დროა, არა? მოიცადეთ, რომელი საათია? რომელი და... სად არის ჩემი... ჩემი.. კი, მაგრამ.. ჩემი... ერთი წუთით. ახლავე მოვალ. მალე დავბრუნდები.

*ანდრე სამზარეულოში გადის.*

**ანა:** თავის საათს ეძებს.

**ლორა:** აჰა.

**ანა:** ძალიან... პუნქტუალურია. იმის მიუხედავად, რომ ნაშუადღევს ჯერ ისევ პიჟამაშია.

**ლორა:** ალბათ, ეძინა.

**ანა** (*ცოტა დარცხვენილი*)**:** კი, უეჭველად.

*პაუზა*.

**ლორა:** ნებისმიერ შემთხვევაში, ნამდვილი ჯენტლმენის ქცევები აქვს.

**ანა:** კი. ყოველთვის არა, მაგრამ ძირითადად კი, ასეთია. უბრალოდ, თავისებური ხასიათი აქვს.

**ლორა:** მით უკეთესი.

*ანდრე ბრუნდება მაჯაზე საათით.*

**ანდრე:** აი, ხომ ვამბობდი, ზუსტად აპერიტივის დროა. ყოველთვის ორი საათი მქონდა და ახლაც ასეა - ერთი მაჯაზე, მეორე - თავში. ყოველთვის ასე იყო. რას ინებებთ, ახალგაზრდა ქალბატონო?

**ანა:** მამა...

**ანდრე:** რა იყო? იმის უფლება არ მაქვს, რომ ჩვენს სტუმარს რამით გავუმასპინძლდე?! რას დალევთ?

**ლორა:** რასაც თქვენ.

**ანდრე:** ვისკი?

**ლორა:** იყოს ვისკი.

**ანდრე:** ძალიან კარგი. ე.ი. ორი ჭიქა ვისკი, ორი! ანა, შენ არც გთავაზობ. (*ლორას*). საერთოდ არ სვამს ალკოჰოლს. არასდროს.

**ანა:** კი, ასეა.

**ანდრე:** არასდროს. ერთ წვეთსაც კი. მაგიტომაც აქვს ასეთი ხასიათი...

**ანა:** როგორ „ასეთი?“

**ანდრე:** ზედმეტად სერიოზული. დედამისიც ამისნაირი იყო. დედამისის მსგავსი სერიოზული ქალი მეორე არ შემხვედრია. აი, ამისი უმცროსი და... ის ბავშვობიდან სხვანაირი იყო.

**ლორა:** ორი შვილი გყავთ?

**ანდრე:** კი. მართალია, უკვე დიდი ხანია, მეორეზე, ელიზაზე, არაფერი მსმენია მაგრამ ის ყოველთვის გამორჩეულად მიყვარდა. (*პაუზა*). ახალი არაფერი გაგიგია მასზე? ვერ ვხვდები, რატომ არასდროს გვატყობინებს თავის ამბებს. არასდროს... გადასარევი გოგო, მხატვარი, არტისტი. აი, ინებეთ.

**ლორა:** გმადლობთ.

**ანდრე:** გაგიმარჯოთ! (*ჭიქებს უჭახუნებენ*). ერთი ჭიქა ვისკისთვის სიცოცხლეს არ დავიშურებდი. თქვენც ასე ხართ?

**ლორა:** სიმართლე გითხრათ, დიდად არ...

**ანდრე:** მართლა? და რას საქმიანობთ?

**ლორა:** როგორ გითხრათ... სხვებზე ვზრუნავ.

**ანდრე:** სხვებზე?

**ლორა:** კი. აქ იმისთვის ვარ, რომ დავეხმარო მათ, ვისაც ეს სჭირდება.

**ანდრე** (*ანას*)**:** იმ გოგოებივით, შენ რომ ცდილობ, როგორმე ჩემს მოსავლელად შემოიტყუო? (*პაუზა*). ძნელი სამუშაო უნდა იყოს, არა? მთელი დღე გაატარო ასეთ... (*მიმიკით გამოხატავს „დავრდომილებს“*). მე, მაგალითად, ვერ შევძლებდი.

**ლორა:** და თქვენ რას საქმიანობდით?

**ანდრე:** ვცეკვავდი.

**ლორა:** უი, მართლა?!

**ანდრე:** კი.

**ანა:** მამა...

**ანდრე:** რა გინდა?

**ანა:** შენ ინჟინერი იყავი.

**ანდრე:** შენ რა იცი? (*ლორას*). ძირითადად, სტეპს.

**ლორა:** მაგარია.

**ანდრე:** მგონი, გაგაკვირვეთ.

**ლორა** (*სიცილით*)**:** კი, ცოტათი.

**ანდრე:** რატომ? სტეპის მოცეკვავედ ვერ წარმომიდგინეთ?

**ლორა:** კი, როგორ არა და ზუსტად მაგიტომ... ყოველთვის ვგიჟდებოდი სტეპზე.

**ანდრე:** აჰ, თქვენც? დღემდე კარგად მახსოვს, სხვათა შორის. ერთ დღეს წავიცეკვებ თქვენთვის.

**ლორა:** სიამოვნებით გიყურებდით.

*ანდრე დგება და რამდენიმე სასაცილო მოძრაობას აკეთებს. ლორას ეცინება. ანდრე ჩერდება.*

**ანდრე:** რატომ იცინით?

**ლორა** (*ისევ სიცილით*)**:** ისე, უბრალოდ. ბოდიში. ბოდიში.

*ანდრეც სიცილს იწყებს.*

**ანდრე:** არ გჯერათ, ხომ?

**ლორა:** კი, კი, როგორ არა. უბრალოდ...

**ანდრე:** უბრალოდ, რა?

**ლორა:** უბრალოდ... ვისკის ბრალია.

**ანდრე:** როგორც იქნა! გამახსენდა, ვისაც მაგონებთ. კი, ზუსტად ვიცი.

**ლორა:** ვის?

**ანდრე:** ელიზას. კი, ელიზას, როცა თქვენი ასაკისა იყო.

**ლორა:** ელიზას?

**ანდრე:** ჩემს მეორე ქალიშვილს, უმცროსს, ჩემს ანგელოზს. ხომ ასეა?

**ანა:** არ ვიცი.

**ანდრე:** კი, აშკარად არის რაღაც მსგავსება.

**ანა:** შეიძლება, ცოტათი.

**ანდრე:** რაღაცით ჰგავს. კი.

**ლორა:** მართლა?

**ანდრე:** კი. აი, ეს თვისება... გაუჩერებლად იცინო რაღაც სისულელეზე. (*ყველა წყვეტს სიცილს. პაუზა*). კარგად ჩაგიტარეთ წეღან, არა? ჰა, ჰა! (*მცირე პაუზა*). ასეთი ხასიათი მაქვს. მიყვარს ადამიანების გაოცება. ეს იუმორის ერთგვარი ფორმაა. (*ხანმოკლე პაუზა. უცებ ანდრე სერიოზული ხმით აგრძელებს*). იცით, რეალურად საკმაოდ მარტივადაა საქმე. ამ ბინაში ვცხოვრობ უკვე... დიდი ხანია. მიჯაჭვულივით ვარ მასზე. როდის ვიყიდე... ოცდაათი წლის წინ. არა, უფრო მეტი ხანია. წარმოგიდგენიათ? თქვენ ჯერ დაბადებულიც არ იქნებოდით. საკმაოდ დიდი და კარგი ბინაა. აქ მე ძალიან ბედნიერი ვიყავი. ჰოდა, ამ ბოლო დროს ჩემი შვილი ზედმეტად დაინტერესებულია ამ ბინით.

**ანა:** რას ამბობ, მამა?

**ანდრე:** სიტუაციას ვუხსნი. ჩემი ქალიშვილი დარწმუნებულია, რომ საკუთარი თავის მიხედვა აღარ შემიძლია. ამიტომაც ჩემთან გადმოვიდა საცხოვრებლად. როგორც თვითონ ამბობს, ჩემს დასახმარებლად. იმ კაცთან ერთად, ცოტა ხნის წინ რომ გაიცნო. მას შემდეგ, რაც ქმარს გაშორდა და რომელიც ძალიან ცუდ გავლენას ახდენს ანაზე. კი, ამის თქმას არ მოვერიდები.

**ანა:** კი მაგრამ, მამა, რას იგონებ?

**ანდრე:** და ახლა ცდილობს, დამარწმუნოს, რომ მარტო ცხოვრება აღარ შემიძლია. მომდევნო ეტაპზე, ვინ იცის, საით გამიყენებს გზას. უფრო სწორად, ზუსტად ვიცი, საითაც. დიახ, *ვიცი.* ბუნებრივია, ასე უფრო ადვილად ჩაიგდებს ხელში ჩემს ბინას.

**ანა:** მამა...

**ანდრე:** მაგრამ მინდა იცოდეთ, რომ მაგ ამბიდან არაფერი გამოვა. ჯერ სიკვდილს არ ვაპირებ. მხოლოდ თქვენ შემდეგ. დიახ, ზუსტადაც. თქვენ ჩემზე ადრე ჩახვალთ საფლავში. ორივე. ნუ, თქვენზე დარწმუნებული არ ვარ, მაგრამ... ჩემი შვილი, კი. ეს უკვე ღირსების საკითხია. ეს *მე* ვიქნები მისი მემკვიდრე და არა - პირიქით. მისი დაკრძალვის დღეს, სიტყვით გამოსვლისას, აუცილებლად მოვყვები მოკლედ, როგორი მანიპულატორი და უგულო იყო.

**ანა** (*ლორას*)**:** ბოდიშს გიხდით.

**ანდრე:** რატომ? ამ გოგონას ძალიან კარგად ესმის სიტუაცია. ეს შენ ვერ ხვდები ვერაფერს. (*ლორას*). უკვე რამდენიმე თვეა, ვცდილობ შევაგნებინო, რომ მარტოც ძალიან კარგად ვარ და არავის დახმარება არ მჭირდება. მაგრამ არც კი მისმენს, არა. ჰოდა, რადგან თქვენც აქ ხართ და თან თქვენი საქმიანობა ზუსტად „სხვების დახმარებას“ ითვალისწინებს, ვფიქრობ, შეძლებთ, დამეხმაროთ, მისთვის რაღაცების გასაგებად ახსნაში - სხვების მოვლას არ ვსაჭიროებ და ამ ბინას არ დავტოვებ. ერთადერთი, რაც მინდა, ის არის, რომ ყველამ თავი დამანებოს. თუ სიკეთეს გამოიჩენთ და მას ამ ყველაფერს შეაგნებინებთ, პატივისცემა ჩემზე იყოს. ესეც ასე! (*დარჩენილ ვისკის ბოლომდე სვამს. შემდეგ დგება, ჯიბიდან ქაღალდის ფულს იღებს და მაგიდაზე აგდებს, თითქოს ანგარიში გაასწორა*). ეს ნამდვილად სასიამოვნო იყო, თქვენთან ერთად... მე დაგტოვებთ.

*ანდრე გადის.*

**ლორა:** როცა თქვით, „თავისებური ხასიათიო“, უბრალოდ ნათქვამი სიტყვები არ ყოფილა.

**ანა:** ასეა... ვწუხვარ...

*ანას წაშლილი სახე აქვს.*

**ლორა:** ნუ ნერვიულობთ. მისი რეაქცია ბუნებრივია.

**ანა:** არა, მართლა ძალიან ვწუხვარ.

**ლორა:** ყველაფერი კარგად იქნება. საერთო ენას გამოვნახავთ. დარწმუნებული ვარ. არ ინერვიულოთ. (*ხანმოკლე პაუზა*). ყველაფერი ძალიან კარგად იქნება.

**ანა:** ასე გგონიათ?

*პაუზა. ლორა სულმოუთქმელად გადაჰკრავს ვისკის. პაუზა. სიბნელე.*

**4**

*ანა მარტოა, მაგრამ ისე ლაპარაკობს, თითქოს დაკითხვაზეა და ვიღაცას მიმართავს.*

**ანა:** ვერ ვიძინებდი. ისეთი დაღლილი ვიყავი, ისეთი დაღლილი, რომ თვალი ვერ მოვხუჭე. ჰოდა, ავდექი და მის საძინებელში შევედი. მამას საძინებელში. პირღიას ეძინა, პატარა ბავშვივით. ისეთი მშვიდი სახე ჰქონდა... არ ვიცი, უცებ რა დამემართა, მის მიმართ საშინელი სიძულვილი ვიგრძენი და ხელები ყელზე შემოვაჭდე. ნაზად. ჩემს ხელებში მის გულისცემას ვგრძნობდი, თითქოს პეპლები დაფარფატებდნენ. შემდეგ ყელში წავუჭირე. ძალიან ძლიერად. თვალები არ გაუხელია. არც პირი მოუკუმია. ეს ყველაზე მძიმე მომენტი იყო, მაგრამ ყველაფერი ისე მალე მომთავრდა. სულ რაღაც ერთ წუთში, ან უფრო მალეც. ის გაუნძრევლად იწვა, სახეზე ისეთი სიმშვიდე ეფინა. იწვა ასე, მშვიდი და უმოძრაო... როცა ჩემი ხელებისგან გავათავისუფლე, მივხვდი, რომ აღარ სუნთქავდა. როგორც იქნა, ყველაფერი დამთავრდა. პეპლებიც სადღაც გაფრინდნენ. ჰო. სახეზე მსუბუქი ღიმილი უკრთოდა. ის მკვდარი იყო. მკვდარი იყო, თუმცა ისეთი შთაბეჭდილება დამრჩა, რომ თავისი გამომეტყველებით მეუბნებოდა - „გმადლობ.“

*მცირე პაუზა.*

*სიბნელე.*

**5**

*ანა სუფრას შლის სავახშმოდ, პიერი კი ამასობაში გაზეთს კითხულობს. სამზარეულოში ქათამი მზადდება.*

**ანა:** არა, ყველაფერმა კარგად ჩაიარა. რა ვიცი, მე ასე მგონია. თქვა, ხვალიდან მოვალო.

**პიერი:** სახლში?

**ანა:** კი.

**პიერი:** მით უკეთესი.

**ანა:** კი. ისე ვნერვიულობდი, მაგრამ პირველი დღის კვალობაზე ნორმალური იყო. ნამდვილი ჯენტლმენივით იქცეოდა.

**პიერი:** ეგ როგორ?

**ანა:** მართლა გეუბნები. ისე ღირსეულად ეჭირა თავი. ცოტა გაეარშიყა კიდეც. ისეთი საყვარელი იყო...

**პიერი:** ოჰო!..

**ანა:** კი. ეგ რომ გენახა... ასე უთხრა, რომ მოცეკვავე იყო. სტეპს ვცეკვავდიო.

**პიერი** (*ღიმილით*)**:** არა...

**ანა:** კი, კი, ზუსტად ასე უთხრა. იმ გოგომ იმდენი იცინა. ოღონდ კი არ დასცინოდა. ისეთი დადებითი ენერგია მოდის მისგან. რაღაცნირად, გულზე მომეშვა. არ ვიცი, როგორ გითხრა... მომეჩვენა, რომ თითქოს მოახერხა... თითქოს ერთმანეთს კარგად გაუგეს... (*ხანმოკლე პაუზა*). იმ გოგოზე თქვა, ელიზას ჰგავსო.

**პიერი:** მართლა? კი მაგრამ, რამდენი წლისაა?

**ანა:** არ ვიცი. სადღაც ოცდაათისა იქნება, დაახლოებით.

**პიერი:** ლამაზია?

**ანა:** რაში გაინტერესებს?

*პაუზა.*

**პიერი:** შენრა გჭირს?

**ანა:** მე?

**პიერი:** კი, რაღაც უცნაური სახე გაქვს. თუ ყველაფერმა კარგად ჩაიარა, მგონი გახარებული უნდა იყო, არა?

**ანა:** კი, კი.

**პიერი:** აბა, რა ხდება? მითხარი.

**ანა:** ეს მხოლოდ...

**პიერი:** რა?

**ანა:** წეღან... რომ ვერ მიცნო... მაღაზიიდან რომ დავბრუნდი. ამან... არ ვიცი, რაღაცნაირად იმოქმედა ჩემზე.

**პერი:** მესმის.

**ანა:** ეს უკვე წარმოუდგენლად რთულია.

**პიერი:** მესმის. მოდი ჩემთან.

**ანა:** ეს მის მზერაში ამოვიკითხე... საერთოდ ვერ მცნობდა. მისთვის ვიღაც უცხო ადამიანი ვიყავი.

**პიერი:** უნდა შეეჩვიო.

**ანა:** ვერ ვახერხებ.

**პიერი:** მე კი მგონია, რომ პირიქით, ყველაფერი კარგად გამოგდის.

**ანა:** სულაც არა. ხანდახან ვფიქრობ, რომ ამას ვერასდროს შევეგუები. თან გამუდმებით ელიზაზე ლაპარაკობს. აღარ ვიცი, რა ვუპასუხო. ძალიან დაბნეული ვარ.

**პიერი:** კარგი, გეყოფა...

*ხანმოკლე პაუზა*.

**ანა:** ცოტა ხნის წინ ისეთი კოშმარული ღამე მქონდა. მესიზმრა, ვითომ დავახრჩე. (*პაუზა. თავის თავს ხელში იყვანს*). ქათამი შედგი?

**პიერი:** კი, მზად იქნება ზუსტად... ზუსტად 10 წუთში. გშია?

**ანა:** არა. (*პაუზა. ანა პიერს უღიმის*). შენ რას შვრები? დღემ როგორ ჩაიარა? (*ამ დროს ანდრე შემოდის, რომელიც პიერს ვერ სცნობს და წარბს მაღლა სწევს*). 10 წუთში ვივახშმებთ მამა, კარგი?

**ანდრე:** კარგი, ძვირფასო. მშვენიერია. მშვე-ნი-ე... მაგრამ... გამარჯობა.

*პიერი შეცბუნებული სახით უღიმის.*

**ანა:** გშია მამა?

**ანდრე:** კი, კი. მაგრამ... ამ საღამოს სტუმრები გვეყოლება?

**ანა:** არა. რატომ მეკითხები?

**ანდრე:** ისე, ისე...

*ანდრე პიერს აათვალიერ-ჩაათვალიერებს. პაუზა.*

**პიერი** (*ანას*)**:** რა ვიცი, ნორმალურად, განსაკუთრებული არაფერი. რამდენიმე შეხვედრა გვქონდა. ისეთი არაფერი. ჯერ ისევ სიმონის პასუხს ველოდებით. ეგეთ შემთხვევებში ყოველთვის დაგეგმილზე მეტად იწელება დრო. იმედია, თვის ბოლოსკენ გავაფორმებთ ხელშეკრულებას. შენკენ რა ხდებოდა?

**ანა:** ხომ გითხარი, ლორა იყო. ხომ, მამა? წეღან ლორამ რომ შემოგვიარა.

**ანდრე:** ვინ?

**ანა:** ლორა. ახალგაზრდა ქალი. ცოტა ხნის წინ რომ იყო მოსული ჩვენს სანახავად.

**ანდრე:** აჰ, კი!

**ანა:** და მერე მე აქ დავრჩი.

**პიერი:** არ იმუშავე?

**ანა:** თითქმის არა. მამასთან ერთად ვიყავი.

**ანდრე:** ჩემი საათი არავის უნახავს? ვეღარ ვპოულობ.

**ანა:** ისევ?

**ანდრე:** რა ისევ, ამ წუთას დავიწყე ძებნა.

**ანა:** სამზარეულოს კარადაში დადებდი, შენს სამალავში...

*ანდრე შეკრთება იმის შიშით, პიერს არ გაეგო სიტყვა „კარადა“, რომ მისი სამალავისთვის არ მიეგნო.*

**ანდრე** (*თითქოს* *ანას მიმართავს, მაგრამ პიერის გასაგონად*)**:** რაზე ლაპარაკობ, ანა? მართლა არ მესმის, რაზე ლაპარაკობ. რომელი კარადა? ჰა? არანაირი კარადა არ არის. არანაირი. არა, მართლა ვერ ვხვდები, რაზე მელაპარაკები. (*ანას, თითქმის ჩურჩულით*). უფრო ფრთხილი რომ იყო, არ შეგიძლია?

**ანა** (*შედარებით ჩუმად*)**:** შენს კარადაში ნახე?

**ანდრე:** ზუსტად იქიდან მოვდივარ. იქ არ არის. ნამდვილად სადღაც დავკარგე. ან მომპარეს.

**ანა:** კარგი, რა.

**ანდრე:** (*განერვიულებული, კიდევ უფრო დაბალ ხმაზე*)**:** რას ნიშნავს „კარგი, რა“? სადღაც ხომ უნდა იყოს ჩემი საათი. ხომ ვერ გაფრინდებოდა?! რატომ ამბობ „კარგი, რა“, როცა შეიძლება, მოპარულია? ჩემი საათი!

**ანა:** გინდა, წავიდე, მე ვნახო?

**ანდრე:** კი, მინდა. უცნაურად არ გეჩვენება ეს ამბავი? მე ძალიან მაღელვებს ეს ყველაფერი. ძალიან მაღელვებს. ყველა ჩემს ნივთს ვკარგავ და მერე სხვები იყენებენ. ასე თუ გაგრძელდა, მალე სრულიად შიშველი დავრჩები. სრულიად შიშველი. და ისიც აღარ მეცოდინება, რომელი საათია.

**ანა:** ახლავე მოვალ.

*ანა გადის. პაუზა. პიერი ისევ გაზეთის კითხვაშია გართული. ანდრე შორიდან უყურებს. მისი ყურადღების მისაქცევად რამდენჯერმე ჩაახველებს*, როგორც *აკეთებენ, როცა უცნობთან საუბრის დაწყება სურთ.*

**ანდრე:** ჰმ,ჰმ... (*პიერს რეაქცია არ აქვს*). ჰმ, ჰმ. (*კვლავ რეაქციის გარეშე. ანდრე კიდევ უფრო ხმამაღლა ჩაახველებს. პიერი თავს სწევს გაზეთიდან*). ხელს გიშლით?

**პიერი:** ბოდიში?

**ანდრე:** ხომ არ გაწუხებთ-მეთქი?

**პიერი:** რა? არა.

*პაუზა. პიერი ისევ აგრძელებს კითხვას.*

**ანდრე:** საათი გექნებათ, ალბათ...

**პიერი:** კი**.**

**ანდრე:** აჰ, გმადლობთ! (*მოკლე პაუზა. პიერი კითხვას აგრძელებს*). და რომელი საათია? ზუსტად.

*პიერი საათზე დაიხედავს.*

**პიერი:** რვა ხდება.

**ანდრე:** უკვე? აბა, ვახშმის დროც მოსულა...

**პიერი:** კი. ქათამი რომ გამზადდება, მერე... 10 წუთში.

**ანდრე:** ამ საღამოს ქათამს ვჭამთ?

**პიერი:** კი, წეღან რომ იყიდა ანამ.

**ანდრე:** ლამაზი საათი გაქვთ. ის... ის მართლაც ლამაზია. ის... თქვენია? იმის თქმა მინდოდა - თქვენი საათია?

**პიერი:** რა? კი.

**ანდრე:** შეიძლება, ვნახო?

*პაუზა. პიერი თავს სწევს გაზეთიდან.*

**პიერი:** ე.ი. ყველაფერმა კარგად ჩაიარა?

**ანდრე:** კი, ძალიან კარგად... და რაზე მეკითხებით?

**პიერი:** აი, თქვენს შეხვედრაზე იმ... მომვლელთან.

**ანდრე:** აჰ, კი. კარგად, ძალიან კარგად. ის ძალიან...

**პიერი:** ელიზას ჰგავს?

**ანდრე:** თქვენ ასე გგონიათ?

**პიერი:** არ ვიცი. მე არასდროს მინახავს.

**ანდრე** (*ისევ პიერის საათზე კონცენტრირებული)***:** არა, ეს... კარგად ჩაიარა. ანასაც კმაყოფილი სახე ჰქონდა. იცით, სიმართლე რომ გითხრათ, ძირითადად, მისი გულისთვის ვცდილობდი, თორემ მე სინამდვილეში არც მჭირდება... მოკლედ, ანას გულისთვის. შეიძლება, შევხედო? საათზე გეუბნებით...

**პიერი:** მართალი ხართ. მისთვის ნამდვილად დიდი მნიშვნელობა ჰქონდა დღევანდელ დღეს. იცით, ძალიან ღელავს თქვენ გამო. ისე განიცადა, თქვენი ჩხუბის ამბავი რომ გაიგო იმ... მოკლედ, იმედია, ამჯერად ყველაფერი კარგად იქნება, ჰო? რომ ამ ქალს კარგად შეეწყობით და რომ უფრო... კეთილგანწყობით მიიღებთ. საათზე რას მეუბნებოდით?

**ანდრე:** არაფერი. უბრალოდ, ვუყურებდი... მინდოდა, დავრწმუნებულიყავი, რომ... ლამაზია. ძალიან ლამაზია. იყიდეთ?

**პიერი:** უკაცრავად!

**ანდრე:** იმის თქმა მინდოდა, საჩუქარია თუ თქვენ იყიდეთ-მეთქი.

**პიერი:** ვიყიდე. რა არის?

**ანდრე:** და ჩეკი ალბათ აღარ გექნებათ. სადაც აღწერილი იქნებოდა...

**პიერი:** რაზე ლაპარაკობთ?

**ანდრე:** საათზე.

*პაუზა.*

**პიერი:** მე კი ანაზე გელაპარაკებით.

**ანდრე:** თქვენ მას იცნობთ? მინდოდა მეთქვა, თქვენ... კი, ნამდვილად მისი... ასეა, ხომ? თქვენ მისი... (*ხანმოკლე პაუზა*). მე მამამისი ვარ. სასიამოვნოა. ალბათ ხშირად მოგვიწევს შეხვედრა. თუკი მისი ახალი... მოკლედ, თუ თქვენ შორის დიდხანს გაგრძელდა... მე და ანა, მაგალითად, არ ვიცი რატომ, მაგრამ ვერასდროს ვუგებდით ერთმანეთს.

*პიერი დგება და ანდრესგან მოშორებით ჩერდება.*

**პიერი:** ამას რატომ ამბობთ?

**ანდრე:** იმიტომ, რომ ასეა. ვერასდროს ვპოულობდით საერთო ენას, ელიზასგან, ჩემი მეორე ქალიშვილისგან განსხვავებით. ის მართლაც შეუდარებელი იყო. მაგრამ უკვე თვეებია, აღარ მინახავს. ალბათ, მოგზაურობს. მსოფლიოს გარშემო. იმხელა წარმატება აქვს, ვერ ვუსაყვედურებ. მხატვარია. კი, სერიოზული მხატვარი. ჰოდა, ძალიან დაკავებულია. მაგრამ ისეთი ბედნიერი ვიქნებოდი, ერთ დღეს ჩემს სანახავად რომ მოსულიყო. გულში ჩავიკრავდი და ვიქნებოდით ასე, მიწებებულებივით, საათების განმავლობაში. ისე, როგორც ამას მისი პატარაობისას ვაკეთებდით და როცა ჯერ კიდევ „მამიკოს“ მეძახდა. „ჩემი მამიკო“, ზუსტად ასე მეძახდა. კარგია, არა? „ჩემი მამიკო“.

*პაუზა. პიერი ნელი ნაბიჯით უახლოვდება ანდრეს.*

**პიერი:** შეიძლება, რაღაც გკითხოთ?

**ანდრე:** კი.

*პიერი კიდევ უფრო ახლოს მიდის ანდრესთან. მისი შემართება თითქმის უკვე სახიფათოა.*

**პიერი:** ოღონდ მინდა, რომ გულწრფელად მიპასუხოთ. ყოველგვარი მიკიბვ-მოკიბვის გარეშე... გააკეთებთ ამას ჩემთვის?

**ანდრე** (*წონასწორობადაკარგული*)**:** კი...

**პიერი:** ჰოდა, მაშინ... (*მცირე პაუზა*)**:** მითხარით,კიდევ დიდხანს აპირებთ დედამიწის ამყრალებას?

*პაუზა. სიბნელე.*

**6**

*ანა და ანდრე. დღის პირველ ნახევარში.*

**ანა:** მამა, უნდა გელაპარაკო.

**ანდრე:** დაწყება უკვე საინტერესოა.

**ანა:** მაგას რატომ ამბობ?

**ანდრე:** ჩემო ძვირფასო, როცა ვიღაც გეუბნება: „უნდა გელაპარაკო“, ეს იმას ნიშნავს, რომ რაღაც არასასიამოვნო აქვს სათქმელი. არ მეთანხმები?

**ანა:** არა, მთლად ასეც არ არის.

*ხანმოკლე პაუზა.*

**ანდრე:** აბა, რისი თქმა გინდოდა?

**ანა** (*თითქოს თავისთვის აფასებს, რამდენად შესაფერისი მომენტია*)**:** არა, არა. არაფერი. (*პაუზა*). პიერს ველაპარაკე.

**ანდრე:** პიერს?

**ანა:** კი, მამა, პიერს. ჰოდა, ვილაპარაკეთ...

**ანდრე:** შენი ქმარი?

**ანა:** მამა... პიერი ჩემი ქმარი არ არის. განქორწინებული ვარ.

**ანდრე:** მერე, არ უნდა გეთქვა?

**ანა:** ხუთი წლის წინ გავშორდი ანტუანს. ახლა პიერთან ერთად ვცხოვრობ. ანუ ვისთან ერთადაც ვცხოვრობ, ის არის პიერი.

**ანდრე:** არ მომწონს ეგ ტიპი. რაღაცნაირი, ანტიპათიურია. (*მცირე პაუზა*). არა? რა ვიცი, მე ასე მეჩვენება.

**ანა:** ეგ „ტიპი“ არ არის, მამა. ეგ ის კაცია, ვინც მიყვარს. (*პაუზა*). მოკლედ, ვილაპარაკეთ და... ხომ იცი, პირველ ხანებში, როცა ამ სახლში მოხვედი, ეს... დროებითი გამოსავალი იყო, სანამ... იმიტომ, რომ იზაბელს ეჩხუბე. მაგრამ... როგორ გითხრა, ვიფიქრე, უკეთესი ხომ არ იქნება, თუ... შენს ოთახში ხომ კარგად გრძნობ თავს? (*ხანმოკლე პაუზა*). შიდა საძინებელზე გეუბნები. ხომ კომფორტულია?

**ანდრე:** კი.

**ანა:** კი, სახეზეც გეტყობა, რომ კარგად მოეწყვე. ჰოდა, ვიფიქრე, უფრო უსაფრთხო... უფრო სასიამოვნო ხომ არ იქნებოდა შენთვის, ერთად თუ გადავწყვეტდით, რომ აქ დაბინავდე. ანუ, სამუდამოდ. ჩვენთან ერთად. იმ პირობით, რომ ვიღაც დაგვეხმარება. (ხან*მოკლე პაუზა*). ასე ყოველდღე შევძლებთ ერთმანეთის ნახვას. მოკლედ, უფრო გაგვიადვილდება. შენ რას ფიქრობ? (*პაუზა*). პიერსაც ველაპარაკე ამაზე და თანახმაა.

**ანდრე:** მაგრამ... მე მეგონა, რომ... მეგონა, ლონდონში აპირებდი გადასვლას.

**ანა:** არა, მამა, შეეშვი ამ ლონდონს. პარიზში ვრჩები.

**ანდრე:** შენი ვერაფერი გავიგე. ყოველ წუთს იცვლი აზრს და როგორ გინდა, გამოგყვეს კაცი ლოგიკაში?

**ანა:** კი, მაგრამ, ლონდონში წასვლის საკითხი არც არასდროს დამდგარა, მამა.

**ანდრე:** როგორ არა, შენ თვითონ მითხარი.

**ანა:** არა-მეთქი...

**ანდრე:** ძალიან ვწუხვარ, ანა. შენ თვითონ მითხარი რამდენიმე დღის წინ, დაგავიწყდა? (*პაუზა*)*.* კი, დაგავიწყდა. მისმინე, ანა. ამ ბოლო დროს ვატყობ, რომ პერიოდულად მეხსიერების პრობლემები გაქვს. არა, მართლა გეუბნები. ძალიან მაღელვებს ეგ ამბავი. შენ არ შეგიმჩნევია?

**ანა:** როგორც უნდა იყოს, ლონდონში ნამდვილად არ მივდივარ.

**ანდრე:** მით უკეთესი. ლონდონში მთელი წელი გადაუღებლად წვიმს.

**ანა:** აქ ვრჩებით მეც და პიერიც.

**ანდრე:** და მე?

**ანა:** შენც მამა, შენც აქ რჩები.

**ანდრე:** და შენი და? ის სად არის?

**ანა:** მამა...

**ანდრე:** რა? (*ხანმოკლე პაუზა*). რომ იცოდე, როგორ მენატრება...

*პაუზა.*

*სიჩუმე.*

**7**

*საღამო, ცოტა მოგვიანებით. ანა და პიერი მაგიდასთან სხედან. ანდრე სამზარეულოს კარში გამოჩნდება, მაგრამ პიერი და ანა ვერ ხედავენ.*

**პიერი:** ის *ავად* არის, ანა, ავად.

*ამ დროს ორივე ამჩნევს ანდრეს. ანა შეკრთება. უხერხული სიტუაციაა.*

**ანა:** მამა!.. ფეხზე რატომ დგახარ? მოდი, დაჯექი. მოდი. (*ანდრე არ პასუხობს*). მამა... (*პაუზა).* მოდი, მამა. მოდი, დაჯექი!

*პაუზა.*

*სიბნელე.*

**8**

*თითქმის მაშინვე. ანა, პიერი და ანდრე. იგივე საღამო, რამდენიმე წუთით ადრე. ვახშმობენ.*

**პიერი:** ე.ი. ყველაფერმა კარგად ჩაიარა?

**ანა:** კი, ძალიან კარგად. ხომ ასეა, მამა?

**ანდრე:** რა?

**ანა:** ლორასთან შეხვედრამ ხომ კარგად ჩაიარა-მეთქი...

**ანდრე:** კი.

**ანა:** როგორ გაამხიარულე.

**ანდრე:** აჰ, მართლა?

**ანა:** კი. ძალიან მოეწონე. თვითონ მითხრა. თქვა, რომ ნამდვილი ჯენლტმენი ხარ. თავისებური ხასიათით, მაგრამ - ჯენლტმენი. კი, კი ზუსტად ეს სიტყვა თქვა. ხვალ დილით მოვა და დაიწყებს სახლში მუშაობას. (*ხანმოკლე პაუზა*). კიდევ გინდა ცოტა?

**ანდრე:** მინდა. გემრიელი ქათამია, არა? სად იყიდე?

**ანა:** ქვემოთ.

**ანდრე:** ჰოო?

**ანა:** რატომ მეკითხები?

**ანდრე:** ისე. გემრიელია.

**ანა:** პიერ?

**პიერი:** არა, გმადლობ. (*ღვინოს იმატებს ჭიქაში*). მთელი დღე აქ იქნება? ანუ...

**ანა:** კი, 6 საათამდე.

**პიერი:** და მერე?

**ანა:** რას გულისხმობ?

**პიერი:** 6-ის შემდეგ?

**ანა:** მე ვიქნები აქ.

*პაუზა.*

**პიერი** (*ანდრეს, საყვედურნარევი ტონით*)**:** კმაყოფილი ხართ?

**ანდრე:** რაზე მეკითხებით?

**პიერი:** მზრუნველი ქალიშვილი გყავთ. ბედი გქონიათ.

**ანდრე:** თქვენც.

**პიერი:** ასე გგონიათ?

*პაუზა. ანა დგება და ქათამი სამზარეულოში გააქვს.*

**ანდრე:** რა მოუვიდა?

**პიერი:** ანას? გადაღლილია. დასვენება მოუხდებოდა.

**ანდრე:** მერე, მიხედეთ მაგ ამბავს. ქალს ზრუნვა სჭირდება. რატომ არ მიემგზავრებით სადმე?

**პიერი:** რატომ? ნამდვილად გინდათ, იცოდეთ, რატომ? (*მცირე პაუზა*). ხანდახან ვფიქრობ, ამ ყველაფერს სპეციალურად ხომ არ აკეთებთ.

**ანდრე:** რაზე ამბობთ?

**პიერი:** არაფერზე. (*კიდევ ერთ ჭიქას ისხამს*). ათი დღის წინ დავგეგმეთ კორსიკაზე გამგზავრება.

**ანდრე:** მართლა?

*ანა ბრუნდება.*

**პიერი:** კი. მაგრამ იძულებულები გავხდით, ბოლო წუთს გაგვეუქმებინა და იცით, რატომ?

**ანდრე:** არა.

**პიერი:** იმიტომ, რომ იზაბელს ეჩხუბეთ.

**ანდრე:** იზაბელს?

**პიერი:** თქვენ რომ გივლიდათ, ლორამდე. დაგავიწყდათ? (*მოკლე პაუზა*). ვერ გავემგზავრებოდით, რადგან თქვენ მარტო რჩებოდით პარიზში. ამიტომ საჭირო გახდა მოგზაურობის გაუქმება და თქვენი ამ სახლში გადმოყვანა. ახლა კი აქ დარჩენის საკითხიც დადგა. სამუდამოდ. თუ კარგად გავიგე... (*პაუზა. ანას*). დაავიწყდა, აღარ ახსოვს. საოცრებაა, პირდაპირ!

**ანა:** გეყოფა.

**პიერი:** რა?

**ანა:** მგონი ცოტა რაღაცნაირი ხარ...

**პიერი:** მაინცროგორი?

**ანა:** სარკასტული.

**პიერი:** პირიქით, ანა. მე მგონია, რომ ძალიან მომთმენი ვარ. ძალიან მომთმენი. დამიჯერე.

**ანა:** მაგით რისი თქმა გინდა?

**პიერი:** არაფრის.

**ანა:** როგორ არა. მითხარი! (*პაუზა*). რატომ თქვი, რომ ძალიან მომთმენი ხარ?

**პიერი:** ვფიქრობ, რომ სხვა ჩემს ადგილზე...

**ანა:** გააგრძელე...

**პიერი:** სხვა გაიძულებდა...

**ანა:** რას?

**პიერი:** იმას, რაც საჭიროა ანა, რაც საჭიროა.

**ანა:** ანუ?

**პიერი:** ძალიან კარგად იცი.

*პაუზა.*

**ანდრე:** ქათამი სად არის? შენ გაიტანე?

**ანა:** კი. კიდევ გინდოდა?

**ანდრე:** კი. სამზარეულოშია?

**ანა:** წავალ, მოვიტან.

**ანდრე:** არა, იყავი, მე გავალ.

*ანდრე დგება და სამზარეულოში გადის. პიერი კიდევ ისხამს ღვინოს.*

**ანა:** მისი თანდასწრებით ასე რატომ ლაპარაკობ?

**პიერი:** ისეთი რა ვთქვი? (*პაუზა*). თან, მაინც ყველაფერი ავიწყდება.

**ანა:** ეგ გასასამარათლებელი მიზეზი არ არის.

*პაუზა.*

**პიერი:** მისმინე... ძალიან კარგად ვხვდები, რასაც გრძნობ.

**ანა:** არა, ვერ ხვდები.

**პიერი:** გეუბნები, ვხვდები... ერთადერთი, რაც არ მესმის... მოკლედ, იმდენ რამეს უკეთებ და გაფასებ ამის გამო. მისი ამ სახლში გადმოყვანა გადაწყვიტე. პრინციპში, რატომაც არა? მაგრამ... როგორ გითხრა? გულწრფელად რომ ვთქვა, ვფიქრობ, რომ სხვა გამოსავალი უნდა მოძებნო... ის სრულებით არაადეკვატურია, ანა.

**ანა:** ასე ნუ ლაპარაკობ.

**პიერი:** აბა, რა გინდა, რომ ვთქვა? სიმართლეს ვამბობ. სხვაგვარი მოქმედებაა საჭირო.

**ანა:** ანუ?

*სამზარეულოს კარში ანდრე გამოჩნდება, რომელიც ამ საუბარს ისმენს, მაგრამ მას ვერ ხედავენ.*

**პიერი:** შესაბამის დაწესებულებაში გადაყვანა.

**ანა:** კლინიკაში?

**პიერი:** კი. სპეციალიზებულ დაწესებულებაში. (*პაუზა*). მისთვის ასე უკეთესი იქნება.

**ანა:** მაინცდამაინცდღეს რატომ მეუბნები ამას?იმას ვგულისხმობ, რომ ხვალ დილიდან... ის გოგო...

**პიერი:** კი, მართალი ხარ. შევხედოთ. შეიძლება ამჯერად მართლა კარგად აეწყვნენ. სახეზე გეტყობა, რომ მისით კმაყოფილი ხარ. მაგრამ დამიჯერე, დადგება მომენტი, როცა... როგორი გოგოც გინდა იყოს... ის *ავად* არის, ანა, ავად.

*ამ დროს ორივე ამჩნევს, რომ ანდრეც იქ არის. ანა შეკრთება. უხერხული სიტუაციაა. სცენის განმეორება.*

**ანა:** მამა!.. ფეხზე რატომ დგახარ? მოდი, დაჯექი. მოდი. (*ანდრე არ პასუხობს*). მამა... (*პაუზა).* მოდი, მამა. მოდი, დაჯექი!

*ანდრე ხმისამოუღებლად გადის, თითქოს დასაძინებლად მიდიოდა. პაუზა. სიბნელე.*

**9**

*მისაღებ ოთახში, ცოტა მოგვიანებით. პიერი მარტოა. ანა კარს შემოაღებს.*

**პიერი:** დაიძინა?

**ანა:** კი, როგორც იქნა.

**პიერი:** რა დღე იყო...

**ანა:** მართლაც.

*პაუზა.*

**პიერი:** კარგად ხარ?

**ანა** (*თითქოს ფიქრით სხვაგან არის*)**:** მთხოვა, „იავნანა“ მიმღერეო. წარმოგიდგენია? მთხოვა მან მე... სიმღერა. მაშინვე დახუჭა თვალები და დაეძინა, პირღიას. ისეთი მშვიდი სახე ჰქონდა, ისეთი მშვიდი.

*ხანმოკლე პაუზა*.

**პიერი:** გაიგო? წეღანდელზე გეუბნები...

**ანა:** კი. შენც კარგად დაინახე, რომ აქ იყო. კი, უეჭველად მოისმინა.

**პიერი:** და შენ საერთოდ არაფერი გითხრა?

**ანა:** არა. ისეთი ნაღვლიანი სახე ჰქონდა. რაღაცნაირად, ბავშვს ჰგავდა. ხომ გითხარი, „იავნანა“ მთხოვა. ეგ რომ მითხრა, თვალებზე ცრემლები მომადგა.

**პიერი:** მესმის.

**ანა:** ის კაცი გამახსენდა, რომელიც... რომ იცოდე, პატარა რომ ვიყავი, მისი როგორ მეშინოდა. ისეთი მკაცრი იყო. ახლა კი ის აქ არის, მე „იავნანას“ ვუმღერი და ის იძინებს. დაუჯერებელი ამბავია. და სევდიანი. წარმოუდგენლად სევდიანი.(*მცირე პაუზა. ანა პიერის ღვინის ჭიქას შეხედავს*). დარჩა კიდევ?

**პიერი:** კი. დალევ ერთ ჭიქას?

**ანა:** სიამოვნებით. (*პიერი დგება და ანას ღვინოს უსხამს*). ამ საღამოს ისეთი უცნაური იყო.

**პიერი:** კარგად იცი, მაგაზე რასაც ვფიქრობ.

**ანა:** ძალიან ვღელავ.

**პიერი:** არ გინდა, სხვა რამეზე ვილაპარაკოთ?

**ანა:** კი, ბოდიში. (*ძალიან ხანგრძლივი და უხერხული პაუზა*)*.* კარგი ღვინოა.

**პიერი:** კი.

*პაუზა. ერთმანეთს უღიმიან. სიჩუმე. ნუთუ, არაფერი აქვთ ერთმანეთისთვის სათქმელი?*

**ანა:** წეღან რაც მითხარი, იმაზე ვფიქრობდი. იმის შესახებ... როცა თქვი, რომ მისი სპეციალიზებულ დაწესებულებაში გადაყვანაა საჭირო...

**პიერი:** მართლა?

**ანა:** კი. ჰოდა, შეიძლება მართალი ხარ. შეიძლება სადღაც მართალი ხარ.

*ანა ბოლომდე გამოსცლის ჭიქას. პიერი გაუღიმებს.*

*სიბნელე.*

**10**

*იგივე მისაღები ოთახი, რომელიც კვლავ თანდათან ცარიელდება. ანდრე სამზარეულოდან შემოდის. დილაა. ყავის ფინჯანი უჭირავს ორივე ხელით.*

**ანდრე:** კარგად მეძინა? კარგად მეძინა? აბა, რა ვიცი?! ალბათ, კი. აჰ, შაქარი დამავიწყდა. შაქარი!

**ქალის ხმა** (*სამზარეულოდან*)**:** მომაქვს.

**ანდრე:** კარგი. იმისთვის, რომ ყავაში... მე ყოველთვის შაქრით ვსვამ ყავას. დილაობით. ორ ნატეხს ვიგდებ. ეს მარტივი ამბავია - ორი ტიპის კაცები არსებობენ: ისინი, ვინც ყავაში შაქარს ამატებენ და დანარჩენები. მთავარია, იცოდე, რომელ კატეგორიას ეკუთვნი. მე იმ კატეგორიიდან ვარ, ვინც შაქრით სვამს. უკაცრავად, მაგრამ ასეა. კარგი. მოგაქვს შაქარი თუ არა?

**ქალის ხმა** (*სამზარეულოდან*)**:** კი, კი, მოვდივარ...

**ანდრე:** არა, რა თქმა უნდა, არ მეძინა კარგად. კოშმარი მესიზმრა. ის კაცი იყო, ჩემთან რომ შემოსახლდა. ერთმანეთის პირისპირ ვიდექით და გამომიცხადა, ჩემს ბინაში ხარო. შენს ქმრად ასაღებდა თავს თუ რაღაც ეგეთი. მემუქრებოდა. (*უცებ ანდრე ახალ ავეჯს ხედავს. ავეჯს, რომელსაც ვერ სცნობს*). ეს რა არის? ეს აქ ვინ დადგა? ანამ? მაგრამ... ანა! ხომ შეიძლება, მინიმუმ, აზრი მაინც მკითხო, სანამ... ანა!

*ლორა შემოდის.*

**ლორა:** აი, შაქარიც მოგიტანეთ.

*ანდრე გაკვირვებულია მისი დანახვით.*

**ანდრე:** რა?

**ლორა:** ორი უნდა მომეტანა, ხომ?

**ანდრე:** ანა სად არის?

**ლორა:** წასულია.

**ანდრე:** აჰ, უკვე?

**ლორა:** კი.

**ანდრე:** კი მაგრამ, რომელი საათია?

**ლორა:** სადაცაა მოვა. დღის ბოლოს. წამლებს მოგიტანთ.

**ანდრე:** არა, მოიცადეთ!

**ლორა:** რა ხდება? (*ხანმოკლე პაუზა. ანდრე ყოყმანობს, ვერ გადაუწყვეტია, გამოხატოს თუ არა თავისი გაოცება*). ახლავე მოვალ. წამლებს ავიღებ და ორ წუთში აქ ვარ.

*ლორა გადის. ანდრე მისი იქ ყოფნით აფორიაქებულია.*

**ანდრე:** ისევ დავკარგე საათი. ჯანდაბა. აუცილებლად... მე... მე... მის მოსვლამდე უნდა ჩამეცვა... ასე წარმოსადეგად არ გამოვიყურები. პიჟამაში. (*ლორა წყლის ჭიქით ბრუნდება*). რა დროა?

**ლორა:** წამლის დალევის დრო. აი. ჯობია, ახლავე დალიოთ. უფრო კარგად იმოქმედებს. კარგი? დღეს სამი ცალი გვაქვს დასალევი. აი, ეს პატარა ცისფერი... თქვენ რომ გიყვართ. პაწაწინა ცისფერი აბი. შეხედეთ, რა ლამაზი ცისფერია, არა?

**ანდრე:** შეიძლება, რაღაც გკითხოთ?

**ლორა:** კი.

**ანდრე:** თქვენ მოწყალების და ხართ?

**ლორა:** არა.

**ანდრე:** აბა, ისე რატომ მელაპარაკებით, როგორც ჭკუანაკლულს?

**ლორა:** მე?

**ანდრე:** კი.

**ლორა:** მაგრამ მე საერთოდ არ გელაპარაკებით, როგორც... პირიქით, მე...

**ანდრე** (*იმიტირებს*)**:** „პაწაწინა ცისფერი აბი.“ „პაწაწინა ცისფერი აბი.“

**ლორა:** ვწუხვარ. ნამდვილად არ მიფიქრია თქვენი...

**ანდრე:** ეს ძალიან არასასიამოვნოა. თქვენ თვითონ ნახავთ, ჩემი ასაკის რომ გახდებით. და ეს მალე მოხდება, სხვათა შორის. ძალიან არასასიამოვნოა.

**ლორა:** ბოდიშს გიხდით. მე... ასე აღარ მოვიქცევი.

**ანდრე** (*იმიტირებს*)**:** „პაწაწინა ცისფერი აბი.“ (*ლორა წყლის ჭიქას აწვდის*).თქვენ ვერაფერი შენიშნეთ?

**ლორა:** რაზე მეკითხებით?

**ანდრე:** რაზე უნდა გეკითხებოდეთ, თქვენი აზრით? ბინაზე!

**ლორა:** არა. რა დაემართა?

**ანდრე:** შეიცვალა.

**ლორა:** ასე გგონიათ?

**ანდრე:** კი. აი, ის ავეჯი, მაგალითად, იქ ვინ დადგა?

**ლორა:** არ ვიცი. თქვენმა ქალიშვილმა, სავარაუდოდ.

**ანდრე:** ცხადია. ჩემმა შვილმა... ცხადია... მაგრამ მაინც ძალიან უცნაურია! აზრსაც კი აღარ მეკითხებიან. მე... თქვენ იცით, რა ამბავსაც ხლართავენ? ბინასთან დაკავშირებით...

**ლორა:** არა.

**ანდრე:** აი, მე კი ვიცი. თვალებიც მაქვს დასანახად და ყურებიც - მოსასმენად. ყველაფერი ვიცი. (*პაუზა*). იმაზე კი პატიება მინდა გთხოვოთ, წინაზე თუ ცოტა... ჩვენი ბოლო შეხვედრის დროს... ჰო, მგონი ცოტათი... ზედმეტად... უფრო სწორად, არცთუ ძალიან... არა?

**ლორა:** არაფერია. თქვენს შვილს გაფრთხილებული ვყავდი. მითხრა, რომ თავისებური ხასიათი გაქვთ.

**ანდრე:** ჰოო?

**ლორა** (*კეთილგანწყობით*)**:** კი. და იცით, მე რა ვუპასუხე?

**ანდრე:** არა...

**ლორა:** ასე ვუთხარი - „მით უკეთესი.“

**ანდრე:** აჰ, კარგი საქციელია თქვენი მხრიდან. გასაგიჟებელია, პირდაპირ, როგორ ძალიან ჰგავხართ ელიზას. ჩემს მეორე ქალიშვილს. ანას არა, მეორეს. აი, იმას, რომელიც მიყვარს.

**ლორა:** ანამ მითხრა, რაც შეემთხვა. ვწუხვარ. არ ვიცოდი.

**ანდრე:** რაზე ამბობთ?

**ლორა:** მის ამბავზე.

**ანდრე:** რა ამბავზე?

**ლორა:** რა?

**ანდრე:** რაზე ლაპარაკობთ?

**ლორა** (*ორჭოფობს*)**:** არაფერზე... (*პაუზა*). წამლები დალიეთ? მერე წავალთ და ჩავიცვამთ.

**ანდრე:** აი, ხედავთ?

**ლორა:** რას?

**ანდრე:** ხედავთ? რას და რაც ამ წუთას მითხარით.

**ლორა:** ჰო, რა ვიცი... ისეთი...

**ანდრე:** ისე მელაპარაკებით, როგორც ჭკუანაკლულს.

**ლორა:** ვაიმე, არა.

**ანდრე:** როგორ არა!

**ლორა:** ნამდვილად არა. მე...

**ანდრე:** „მერე წავალთ და ჩავიცვამთ“. „პაწაწინა ცისფერი აბი...“ (*პაუზა*). და ამ დროს ძალიან ჭკვიანი ვარ, ძალიან. ხანდახან მე თვითონ მიკვირს ჩემი თავისა. უნდა გაიაზროთ ეს. გასაგებია?

**ლორა:** კი, მე... აუცილებლად გავითვალისწინებ.

**ანდრე:** გმადლობთ. (*პაუზა*). მართლა ასეა. მე ძალიან ...ხანდახან მე თვითონ მიკვირს... სპილოს მეხსიერება მაქვს. (*ხანმოკლე პაუზა. თავისი აზრის დაზუსტების სურვილით*). ცხოველი.

**ლორა:** კი, კი. (*ანდრე წამლების გარეშე სცლის წყლით სავსე ჭიქას*). წამლები დაგავიწყდათ!

*ანდრე მუჭს შლის.*

**ანდრე:** აჰ! ერთი ამათ უყურეთ. აქ საიდან გაჩნდნენ?

**ლორა:** კიდევ მოგიტანთ წყალს.

**ანდრე:** არა, არა. მაგაზე ნუ შეწუხდებით. ისე გადავყლურწავ...

**ლორა:** რაა?

**ანდრე:** ყავით, აი, ნახავთ....

**ლორა:** დარწმუნებული ხართ?

**ანდრე:** სრულებით.

**ლორა:** მაგრამ უფრო ადვილი იქნება, თუკი...

**ანდრე:** არა-მეთქი! შეხედეთ. აი, აქ. (*ისეთ მოქმედებებს აკეთებს, თითქოს ილუზიონისტი იყოს*)*.* ახლავე ნახავთ. შეხედეთ? ყურადღება! მე მათ ჩემს ტუჩებზე ვათავსებ. შეხედეთ! და... ჰოპ! ისინი ჩემს პირშია! დაინახეთ? დაინახეთ? დაინახეთ?

**ლორა:** კი, კი. მე... ვხედავ.

**ანდრე:** კარგი. ახლა კი, ყავა. ყურადღება...ჰოპ! (*ანდრე ყლაპავს წამლებს*). ესეც ასე!საქმე გაკეთებულია.

**ლორა:** ყოჩაღ!

**ანდრე** (*დამორცხვებული*)**:** ახალგაზრდობაში საცირკო ტრიუკებით ვიყავი გატაცებული.

**ლორა:** რას ამბობთ!

**ანდრე:** კი, ასე იყო. ძალიან კარგად გამომდიოდა. განსაკუთრებით, მაგია. თქვენ გიყვართ მაგია? გინდათ, პატარა წარმოდგენა ჩაგიტაროთ?

**ლორა:** ჯერ ტანსაცმელი უნდა ჩავიცვათ.

**ანდრე:** ახლა?

**ლორა:** კი.

**ანდრე** (*პატარა ბავშვივით*)**:** არა, რაა... ახლა არა...

**ლორა:** კი.

**ანდრე:** არაა!

**ლორა:** კი-მეთქი!

**ლორა:** რა საჭიროა? საღამოს ხომ ისევ პიჟამა უნდა ჩავიცვა. ჰოდა, ტყუილი დროის კარგვაა.

**ლორა:** ასეა, მაგრამ პიჟამაში თუ დარჩებით, გარეთ ვერ გავალთ.

**ანდრე:** სად აპირებთ წასვლას?

**ლორა:** პარკში. დღეს კარგი ამინდია.

*უცებ კაცი შემოდის. მასაც ხელში ყავის ფინჯანი უჭირავს.*

**კაცი:** აბა, როგორ მიდის საქმე?

**ლორა:** ძალიან კარგად. ტანსაცმლის ჩაცმას ვაპირებთ.

**ანდრე:** კი, მაგრამ...

**ლორა:** მოდიხართ?

*ანდრე ვერ ხვდება, ეს კაცი მის სახლში რას აკეთებს.*

**კაცი:** ყველაფერი რიგზეა ანდრე? (*ანდრე გაშეშებულივით დგას*). ცუდად ხომ არ ხართ?

**ანდრე:** არა, არა...

**კაცი:** ისე, თქვენთან მინდოდა დალაპარაკება.

**ანდრე:** ჩემთან?

**კაცი:** კი.

**ლორა:** მაშინ მე... წავალ, ტანსაცმელს გაგიმზადებთ.

**ანდრე** (*შემკრთალი*)**:** არა, მოიცადეთ...

**ლორა:** მალე მოვალ.

**ანდრე:** მარტო არ დამტოვოთ...

**ლორა:** მარტო? მაგრამ... უბრალოდ, გვერდით ოთახში გავალ და ახლავე დავბრუნდები.

*ლორა გადის. ანდრე ანერვიულებული ჩანს, თითქოს ამ უცნობის გამოჩენით შეშფოთებულია. მე-5 სცენის მსგავსი კონფიგურაცია.*

**კაცი:** შეიძლება, რაღაც გკითხოთ?

**ანდრე:** კი.

*კაცი კიდევ უფრო ახლოს მიდის ანდრესთან. მისი შემართება თითქმის უკვე სახიფათოა.*

**კაცი:** ოღონდ მინდა, რომ გულწრფელად მიპასუხოთ. ყოველგვარი მიკიბვ-მოკიბვის გარეშე... გააკეთებთ ამას ჩემთვის?

**ანდრე** (*წონასწორობადაკარგული*)**:** კი...

**კაცი:** ჰოდა, მაშინ... (*მცირე პაუზა*)**:** მითხარით, კიდევ დიდხანს აპირებთ დედამიწის ამყრალებას?

**ანდრე:** მე?

**კაცი:** დიახ, თქვენ. სიამოვნებით გავიგებდი, თქვენს თავში რა ხდება. მინიმუმ, ამ საკითხთან დაკავშირებით მაინც. ცნობისმოყვარეობა არ მასვენებს. ისე ძალიან მინდა, გავიგო, კიდევ რამდენ ხანს აპირებთ ჩვენს ამყრალებას. (*მცირე პაუზა*). მოკლედ, იმის გარკვევას ვცდილობ, კიდევ გეგმავთ თუ არა თქვენი შვილისთვის ცხოვრების გამწარებას? თუ შეგვიძლია, იმის იმედი გვქონდეს, რომ სამომავლოდ გონიერი ადამიანივით მოიქცევით?

**ანდრე:** მაგრამ... რაზე ლაპარაკობთ?

**კაცი:** თქვენზე ანდრე, თქვენზე. თქვენს ქცევაზე.

*კაცი ანდრეს წკიპურტს ურტყამს.*

**ანდრე:** კი მაგრამ, რას აკეთებთ? უფლებას არ გაძლევთ!

**კაცი:** თქვენ მე არ მაძლევთ უფლებას?

**ანდრე:** არა.

**კაცი:** და კიდევ რომ გავაკეთო იგივე, რას იზამთ?

**ანდრე:** მე...

**კაცი:** გისმენთ!

**ანდრე:** ჩემთან გექნებათ საქმე. ფიზიკურად.

**კაცი:** თქვენ რა, მიბიძგებთ, გავიმეორო? (*ხანმოკლე პაუზა*). იცით, არის ერთი რამ, რის უფლებასაც ვერც მე მივცემ ვერავის - დედამიწის ამყრალება. გარკვეული ასაკის მერე.

*კაცი ღიმილიანი სახით მეორედაც უთავაზებს ანდრეს წკიპურტს.*

**ანდრე:** გეყოფათ! გესმით? ახლავე შეწყვიტეთ!

*კაცს ისევ საფრთხისშემცველი ღიმილი აქვს სახეზე. ანდრე კი პირიქით, უმწეო გამომეტყველებით შესცქერის.*

**კაცი:** ასეა, კი. მე ამას არ ვემხრობი. ეს უკვე რეალობასთან შეუსაბამოა. თქვენს ასაკში.

*ის ანდრეს მესამედ ურტამს წკიპურტს.*

**ანდრე:** შეწყვიტეთ! გეუბნებით, შეწყვიტეთ-მეთქი!

**კაცი:** ძალიან კარგი. ვწყვეტ. რადგან ასეთ ტონზე გადახვედით... მაგრამ იმედს ვიტოვებ, რომ გასაგებად აგიხსენით ყველაფერი და რომ სათქმელი ადრესატამდე მისულია. წინააღმდეგ შემთხვევაში, იძულებული ვიქნები, რომ...

**ანდრე:** რომ რა? (*ხანმოკლე პაუზა*). რომ რა?

**კაცი:** თქვენი აზრით?..

*კაცი ხელს ისე მაღლა სწევს, თითქოს კიდევ ერთ წკიპურტს აპირებს, ანდრე კი სახეზე ხელებს იფარებს. შიშისგან დაპატარავებული რამდენიმე წამს ამ მდგომარეობაში რჩება თავდაცვის მიზნით. შემდეგ ანა ბრუნდება სამზარეულოდან: მე-5 სცენის გაგრძელება. სიტუაცია იცვლება. მას ლანგრით ქათამი შემოაქვს.*

**ანა:** ესეც ასე. მამა, შენი საათი ვერ ვიპოვე. მოგვიანებით მოვძებნოთ, იმიტომ, რომ ქათამი უკვე გამზადდა და შეგვიძლია, მაგიდას მივუსხდეთ. (*მამამისს დაინახავს*). მამა. მამა, რა გჭირს?

*სიბნელე.*

**11**

*თითქმის მაშინვე. ანდრე იმავე თავდაცვით პოზიციაშია. განმეორება. მაგრამ ამჯერად მის წინ პიერი დგას* (*და არა - კაცი*).

**ანა:** რა სჭირს?

**პიერი:** არ ვიცი.

*ანა ლანგარს მაგიდაზე დებს და მამამისისკენ მიდის, რომელიც ისევ ისე დგას. თითქოს კიდევ დარტყმის მოლოდინშია.*

**ანა:** მამა... მამა... რა დაგემართა? შემომხედე. კარგად ხარ? რა გჭირს?

**ანდრე:** მე...

**ანა:** რა დაგემართა? (*ანდრე სლუკუნს იწყებს*). ასე საათის გამო ხარ? მაგიტომ, მამა? იცოდე, აუცილებლად ვიპოვით. გპირდები. კარგი? გპირდები. აქამდე დრო ვერ გამოვნახე კარგად მოსაძებნად, მაგრამ აუცილებლად მივაგნებთ. კარგი? ჩუ. კარგი, ნუ ტირი. (ანა *საუბრის პარალელურად თავის მხარზე ადებინებს ანდრეს თავს და თმაზე ეფერება. ანა ეჭვის გამომხატველი შეშფოთებული მზერით შეხედავს პიერს. პიერი მაგიდასთან ჯდება და ღვინოს ისხამს*). ახლა უკვე ყველაფერი კარგად არის. ყველაფერი კარგად არის. ჩუ... ყველაფერი კარგად იქნება. წამოდი ახლა, ქათამი ვჭამოთ. შენ ხომ გიყვარს ქათამი?

**ანდრე:** ჰო, მაგრამ, რომელი საათია?

**ანა:** 8 საათია. ვახშმის დროა.

**ანდრე:** საღამოს 8?

**ანა:** კი, მამა.

**ანდრე:** მე რომ დილა მეგონა?! ახლახან ავდექი. შეხედე, ჯერ ისევპიჟამაში ვარ.

**ანა:** არა, ახლა საღამოა და მე შენთვის ქათამი მოვამზადე. კარგი, მოდი, ვჭამოთ. მოდი. ჩემი მამიკო. ჩემი მამიკო.

*ანდრეს გაურკვევლობისგან გაოგნებული სახე აქვს. პაუზა. სიბნელე.*

**12**

*მისაღებ ოთახში, ცოტა მოგვიანებით. ანდრეს უკვე სძინავს. პიერი და ანა. განმეორება.*

**ანა:** დარჩა კიდევ?

**პიერი:** კი. დალევ ერთ ჭიქას?

**ანა:** სიამოვნებით. (*პირი დგება და ანას ღვინოს უსხამს*). ამ საღამოს ისეთი უცნაური იყო.

**პიერი:** კარგად იცი, მაგაზე რასაც ვფიქრობ.

**ანა:** ძალიან ვღელავ.

**პიერი:** არ გინდა, სხვა რამეზე ვილაპარაკოთ?

**ანა:** კი, ბოდიში. (*ძალიან ხანგრძლივი და უხერხული პაუზა*)*.* კარგი ღვინოა.

**პიერი:** კი.

*პაუზა. ერთმანეთს უღიმიან. სიჩუმე.*

**ანა:** წეღან რაც თქვი, იმაზე ვფიქრობდი. იმის შესახებ... როცა თქვი, რომ მისი სპეციალიზებულ დაწესებულებაში გადაყვანაა საჭირო...

**პიერი:** მართლა?

**ანა:** კი. ჰოდა, შეიძლება მართალი ხარ. შეიძლება სადღაც მართალი ხარ.

**პიერი:** მეც ასე მგონია.

**ანა:** ისეთი მტკივნეული იყო ჩემთვის, ამ საღამოს როგორიც ვნახე.

**პიერი:** ჰო.

**ანა:** ისეთი შეგრძნება მაქვს, რომ შენ აშინებ.

**პიერი:** ვიცი.

**ანა:** მეც. მეც მაშინებ.

*პაუზა. პიერი რატომღაც იღიმის.*

**პიერი:** კარგი, მოეშვი სისულელეების ლაპარაკს. შიშსაც მოეშვი... ეს სწორი გადაწყვეტილებაა, დამიჯერე. ჩვენც უფრო თავისუფლად ვიქნებით. დასასვენებლად წასვლასაც შევძლებთ. არ გინდა?

**ანა:** სად?

**პიერი:** არ ვიცი. სადმე შორს. ჩვენ ორი. აი, ნამდვილი ნეტარება...(*ხანმოკლე პაუზა*). სულ ტყუილად იდანაშაულებ თავს, დამიჯერე. ამას აზრი არ აქვს.

**ანა:** აზრი? და რას აქვს აზრი?

**პიერი:** რას დაბედნიერებას, ერთად ყოფნას, ცხოვრებას...

*ანა პიერს ჰკოცნის.*

*სიბნელე.*

**13**

*მეორე დილა. ბინა ამჯერად თითქმის სულ ცარიელია. ანდრე მარტოა მისაღებ ოთახში. უცებ ანა შემოდის.*

**ანა:** უკვე გაიღვიძე?

**ანდრე:** არც მძინებია.

**ანა:** წუხელ არ დაგიძინია?

**ანდრე:** არა. წუთითაც კი არ მომიხუჭავს თვალი.

**ანა:** რატომ, ცუდად ხომ არ იყავი?

**ანდრე:** შენ ვერ ამჩნევ?

**ანა:** რას?

**ანდრე:** რას ჰქვია „რას?“ აბა, კარგად მიიხედ-მოიხედე. ავეჯი საერთოდ აღარ დგას ოთახში.

**ანა:** მერე?

**ანდრე:** მერე? მერე ის, რომ გაგვქურდეს.

**ანა:** არა, მამა.

**ანდრე:** კი მაგრამ, შენ თვითონ ხომ ხედავ, რომ აქ აღარაფერია?!

**ანა:** ყოველთვის ასე იყო, მამა. ბინის დიზაინია ასეთი.

**ანდრე:** დარწმუნებული ხარ?

**ანა:** კი. გეუბნები, ყოველთვის ასე იყო.

**ანდრე:** უკაცრავად, მაგრამ ცუდად გახსოვს.

**ანა:** შენ არ მოგწონს? ძალიან ცარიელი გეჩვენება?

**ანდრე:** საცოდავად გამოცარიელებული გინდოდა გეთქვა, ალბათ. ვინ გააკეთა? ასე გაფორმება ვინ მოიფიქრა?

**ანა:** მე, მამა.

**ანდრე:** შენ? მაგრამ, აქ არაფერია!

**ანა:** ვიცი და სწორედ ეგ მომწონს. კარგი. მე ყავა უნდა დავლიო, შენ არ გინდა?

**ანდრე:** აქ ავეჯი იყო. კარგად მახსოვს, რომ მთელ ოთახში ავეჯი იდგა.

**ანა:** შენს ბინაში გეშლება მამა, აქ ყოველთვის ასე იყო. მოკლედ, ყავას მოვამზადებ და მერე უნდა ჩავიცვათ.

*ანა გადის.*

**ანდრე:** უკვე?

**ანა** (*შორიდან*)**:** კი. დღეს შენთან მოდიან, გახსოვს? (*პაუზა. ისევ შორიდან*). მამა, გახსოვს?

**ანდრე:** ჩემო ძვირფასო, გთხოვ, ერთხელ და სამუდამოდ მოიშალე ეს ჩვევა, ათასჯერ მითხრა ერთი და იგივე. ძალიან დამღლელია, ბოლოს და ბოლოს! იმეორებ, იმეორებ, იმეორებ და აღარ ამთავრებ. რა თქმა უნდა, მახსოვს! როგორ დამავიწყდებოდა, როცა გამუდმებით მაგაზე ლაპარაკობ?!

*ანა ბრუნდება.*

**ანა:** ბოდიში. უბრალოდ, მინდოდა, კიდევ ერთხელ დავრწმუნებულიყავი, რომ ნამდვილად გახსოვდა. მგონი, იგვიანებს.

**ანდრე:** უკვე მისი მოსვლის დროა?

**ანა:** კი. შენს საუზმემდე მოვა ხოლმე. ყავა არ გინდა, სანამ...?

**ანდრე:** წუხელ სიზმარში ვნახე.

**ანა:** ლორა?

**ანდრე:** კი. მგონი ის იყო. თვალწინ მიდგას მისი სახე. (*ანა უღიმის*). იცი, შენს დას მახსენებს...

**ანა:** ლორა? კი, ეგ წინაზეც თქვი.

**ანდრე:** შენ ასე არ ფიქრობ?

**ანა:** მე? კი, შეიძლება. ნებისმიერ შემთხვევაში, მიხარია, რომ მოგწონს. მართლა კარგი ადამიანი ჩანს. საყვარელი გოგოა და თან თავისი საქმეც იცის. კარგად მოგხედავს.

**ანდრე:** კი, ნამდვილად მომწონს.

**ანა:** კარგი. მოდი, მის მოსვლამდე ჩავიცვათ, კარგი?

**ანდრე:** ვის მოსვლამდე?

**ანა:** ლორასი. ახალი ექთანი, შენ რომ მოგწონს.

**ანდრე:** აჰ! კი, კი, კი...

**ანა:** ჯობია, პიჯაკით დახვდე.

**ანდრე:** შარვალიც უნდა ჩავიცვა.

**ანა:** იცი, ისიც კმაყოფილი იყო თქვენი შეხვედრით. შენზე თქვა, ნამდვილი...

**ანდრე:** ნამდვილი, რაო?

**ანა:** აღარ მახსოვს, ზუსტად რა სიტყვა თქვა... აჰ, ჯენლტმენიო! თქვა, რომ ნამდვილი ჯენლტმენი ხარ.

**ანდრე:** ოჰო!

**ანა:** ნუ, ისეთი ნომერი ჩაუტარე...

**ანდრე:** მართლა?

**ანა:** კი. დააჯერე, რომ მოცეკვავე იყავი; რომ ტვისტს ცეკვავდი.

**ანდრე:** მე?

**ანა** (*სიცილით*)**:** კი.

**ანდრე** (*ბავშვური ღიმილით*)**:** და მან რაო?

**ანა:** თქვა, რომ ერთ დღეს სიამოვნებით ნახავდა შენს ცეკვას.

**ანდრე:** სასაცილოა. მე არც კი ვიცოდი, ტვისტს თუ ვცეკვავდი. შენ იცოდი?

**ანა:** არა.

**ანდრე:** აშკარად ბევრი ფარული ტალანტი მაქვს.

**ანა:** როგორც ჩანს, ასეა.

**ანდრე:** ტვისტი?

*ხანმოკლე პაუზა. ანდრე ჩაფიქრდება. კარზე ზარის ხმაა.*

**ანა:** აი!

**ანდრე:** ის არის?

**ანა:** კი, უეჭველი.

**ანდრე:** მაგრამ... უკვე? მე რომ ჯერ მზად არ ვარ?! ჯერ ტანსაცმელი არ ჩამიცვამს.

**ანა:** მით უარესი. კარგი, მერე ჩაიცვი.

**ანდრე:** არა, არა. მე... სასწრაფოდ უნდა ჩავიცვა შარვალი. ანა. ანა, ტანსაცმლის გარეშე ვარ.

**ანა:** არა უშავს, ისეთი არაფერია.

*ანა კარისკენ მიდის.*

**ანდრე:** როგორ არა, უშავს!

**ანა:** მერე გამოეწყვე. კართან დგას ადამიანი.

**ანდრე:** ანა!

**ანა:** რა?

**ანდრე:** ასე არ დამტოვო. სამოსის გარეშე ვარ. რას იფიქრებს ჩემზე? უნდა ჩავიცვა. სად არის ჩემი ტანსაცმელი?

**ანა:** მამა, ყოველთვის ყველაფერს რატომ ართულებ? მერე ჩავიცვათ. საერთოდ არაფერი გაქვს სანერვიულო.

**ანდრე:** ჰო, მაგრამ, მრცხვენია...

**ანა:** კარგი, რა.

**ანდრე:** რა კარგი რა. აბა, შემომხედე, პიჟამაში ვარ. შარვალი უნდა ჩავიცვა.

*კვლავ რეკავენ ზარს. ანა კარს აღებს. შემოდის ქალი.*

**ანა:** გამარჯობა.

**ქალი:** გამარჯობა. ძალიან ხომ არ დავიგვიანე?

**ანა:** არა, სრულებით არა. შემოდით, შემოდით.

*ქალი შედის.*

**ქალი:** გმადლობთ.

**ანდრე:** მაგრამ... ეს ვინ არის?

**ანა:** გელოდებოდით. შემოდით. გმადლობთ, რომ ასე ადრიანად მოხვედით.

**ქალი** (*ანდრეს*)**:** გამარჯობა, ანდრე.

**ანდრე:** კი, მაგრამ, ანა... ეს ის არ არის.

**ანა:** მამა. (*ქალს*). რამეს ხომ არ დალევთ? ყავა, ჩაი...

**ქალი:** არა, გმადლობთ.

**ანა:** უკვე ისაუზმეთ? დაჯექით. მე...

**ანდრე:** ეს ის არ არის, ვინც მინდოდა. ის სად არის, მე რომ მომწონს? სად არის?

**ანა:** კი მაგრამ, მამა... რას ლაპარაკობ? მიესალმე ლორას.

**ანდრე:** აქ რაღაც გაუგებრობაა. რაღაც რიგზე ვერ არის.

*პაუზა.*

**ქალი:**  მიცანით? ცოტა ხნის წინ შევხვდით (*პაუზა*). ერთმანეთის გაცნობაც დავიწყეთ... (*პაუზა. ანდრეს სახეზე პანიკა აქვს გამოხატული და რამდენიმე ნაბიჯით უკან იხევს*). და გითხარით, რომ კიდევ შემოგივლიდით... რომ მენახა, როგორ ცხოვრობთ და რაში დაგეხმაროთ... (*პაუზა*). არ გახსოვთ? (*პაუზა*). გაიხსენეთ? *პაუზა. სიბნელე.*

**14**

*თითქმის მაშინვე. ოთახში უფრო მეტი ავეჯია. ქალიც იქ არის.*

**ანა:** მამა, უნდა დაგელაპარაკო. (*პაუზა. ანდრეს შეშინებული სახე აქვს*). პიერს ველაპარაკე.

**ანდრე:** პიერს?

**ანა:** კი, მამა, პიერს. ჰოდა, ვილაპარაკეთ და...

**ანდრე:** არ მომწონს ეგ ტიპი.

**ანა:** ეგ „ ტიპი“ არ არის, მამა. ეგ ის კაცია, ვინც მიყვარს. (*პაუზა*). მოკლედ, ვილაპარაკეთ და... ხომ იცი, პირველ ხანებში... როგორ გითხრა? ვიფიქრე, უკეთესი ხომ არ იქნება, თუ... ამ საძინებელზე რას ფიქრობ? (*ხანმოკლე პაუზა*). მანდ უფრო სასიამოვნოა, ხომ?

**ქალი:** ფანჯრიდან პარკი ჩანს.

**ანა:** კი, ძალიან ლამაზია. ისეთი შეგრძნებაა, თითქოს სასტუმროში იყო, არა?

**ქალი:** აქ მაცხოვრებლებიც ამას ამბობენ.

**ანა:** მგონი აქ კარგად იგრძნობ თავს.

**ანდრე:** სად?

**ანა:** უფრო დაცულადაც, ალბათ... ჰოდა, ვიფიქრე,შენთვის უდრო სასიამოვნო ხომ არ იქნებოდა, ერთად თუ გადავწყვეტდით, რომ აქ მოთავსდე. (*ხანმოკლე პაუზა*). რას ფიქრობ?

**ანდრე:** და შენ? შენ რა უნდა აკეთო? ან სად დაიძინებ? რომელ ოთახში?

**ანა:** ხომ გახსოვს,მე ლონდონში გადავდივარ საცხოვრებლად.

**ანდრე:** არა, არა.

**ანა:** კი, როგორ არა. გახსოვს? გელაპარაკე ამაზე... გაგახსენდა?

**ანდრე:** მაგრამ შენ მითხარი, რომ... დარწმუნებული ხარ?

**ანა:** კი.

**ანდრე:** შენ მითხარი, რომ აქ რჩებოდი, ჩემთან ერთად...

**ანა:** არა, მე აუცილებლად უნდა წავიდე. ეს მნიშვნელოვანია. უკვე ხომ აგიხსენი. მაგრამ ჩამოვალ ხოლმე შენს სანახავად. ზოგიერთ შაბათ-კვირას.

**ანდრე:** და მე?

**ანა:** შენ აქ რჩები, პარიზში.

**ანდრე:** სულ მარტო? (*პაუზა*). და შენი და? ის სად არის?

**ანა:** მამა...

**ანდრე:** რა? (*პაუზა*). რომ იცოდე, როგორ მენატრება...

**ანა:** მეც მამა, მეც მენატრება. ყველას გვენატრება.

*ანდრე ისეთი ალერსიანი მზერით შეხედავს ანას, თითქოს აგრძნობინებს, რომ ამჯერად მიხვდა იმას, რაც არ ითქმება. პაუზა.*

*სიბნელე.*

**15**

*სცენაზე დგას თეთრი საწოლი, რომელიც გვაფიქრებინებს, რომ მოქმედება ხდება ჰოსპიტალში. ანდრემ არ იცის, სად არის. ცოტა ხანში შემოდის თეთრხალათიანი ქალი.*

**ქალი:** კარგად გეძინათ?

**ანდრე:** აქ რას ვაკეთებ?

**ქალი:** უკვე დროა.

**ანდრე:** დრო კი არა, ის გკითხეთ, აქ რას ვაკეთებ-მეთქი.

**ქალი:** რას ჰქვია, აქ რას აკეთებთ?

*ანდრე საწოლიდან დგება.*

**ანდრე:** ეს საწოლი აქ ვინ დადგა? მისაღებ ოთახში... ეს ანამ ქნა? ეს უკვე სრული სიგიჟეა. მაპატიეთ, ამას რომ ვამბობ, მაგრამ ეს უკვე სრული სიგიჟეა.  
**ქალი:** ნუ ნერვიულობთ.

**ანდრე:** არ ვნერვიულობ. უბრალოდ, იმას გეუბნებით, რომ საწოლს მისაღები ოთახის შუაგულში არ დგამენ. ეს არანაირ ლოგიკაში არ ჯდება. სად არის ანა?

**ქალი:** გამომართვით, წამლები მოგიტანეთ.

**ანდრე:** მოკლედ, მოსვენებას არ მაძლევთ ამ თქვენი წამლებით. თქვენ რა, ექთანი ხართ?

**ქალი:** კი.

**ანდრე** (*როგორც იქნა, ხვდება, ვის ესაუბრება*)**:** აჰ! თქვენ... აჰ! კი, კი... აჰ! კარგი. თქვენ ექთანი ხართ.

**ქალი:** კი.

**ანდრე:** აჰ! კარგი. მეც ასე ვიფიქრე. გამომეტყველებაზეც გეტყობათ, რომ ექთანი ხართ. და აქ რას აკეთებთ?

**ქალი:** ბოდიში?

**ანდრე:** აქ რას აკეთებთ-მეთქი?

**ქალი:** თქვენ გივლით.

**ანდრე:** რას მეუბნებით! ანუ მე მივლით?

**ქალი:** კი.

**ანდრე:** ესეც ახალი ამბავი! და დიდი ხანია?

**ქალი:** უკვე რამდენიმე კვირაა.

**ანდრე:** რამდენიმე კვირაა? მადლობელი ვარ ინფორმაციისთვის. გასაოცარი ამბავია, პირდაპირ! არაფრის საქმის კურსში არ მაყენებენ ამ სახლში. ყველაფერს მაშინ ვიგებ, როცა საქმე უკვე მომთავრებულია. აუცილებლად უნდა დაველაპარაკო ანას ისე, როგორც საჭიროა. ასე გაგრძელება აღარ შეიძლება. ყველაფერს თავისი ადგილი უნდა... მე მეგონა, რომ ახალი უნდა მოსულიყო.

**ქალი:** ახალი?

**ანდრე:** კი, ახალი ექთანი. (*პაუზა*). აი, ცოტათი ელიზას რომ ჰგავს, ჩემს მეორე ქალიშვილს. რამდენიმე დღის წინ რომ გავიცანი. არა?

**ქალი:** კარგი, აბა, დალიეთ წამლები?

**ანდრე:** ამ დილიდან უნდა დაეწყო. ლორა. ასე არ არის?

**ქალი:** მგონი, რაღაც აგერიათ, ანდრე.

**ანდრე:** აი, ის, ელიზას რომ მახსენებს...

**ქალი** (*მოუთმენლად*)**:** კარგი.

**ანდრე:** ჰო, კარგი, ყველაფერი კარგად არის. გასაგებია. წამლები უნდა დავლიოთ, ხომ? ერთი წუთითაც არ უნდა გადავაცილოთ დროს. ასე არ არის? (*პაუზა. ანდრე შემრიგებლური ტონით საუბრობს*). რა დროა?

**ქალი:**  წამლის დალევის დრო.

**ანდრე:** მაჯის საათი დამეკარგა. არ იცით, სად არის?.. საათი დავკარგე... ანა? ანა!

**ქალი:** თქვენი შვილი აქ არ არის, ანდრე.

**ანდრე:** რა? სად არის? გასულია?

**ქალი:** აბა, გაიხსნეთ, თქვენი შვილი ლონდონში ცხოვრობს...

**ანდრე:** რაა? არა! აპირებდა, მაგრამ საბოლოოდ გადაიფიქრა.

**ქალი:** უკვე რამდენიმე თვეა, იქ ცხოვრობს.

**ანდრე:** ჩემი ქალიშვილი? ლონდონში? კარგი რა, აბა, დაფიქრდით, ლონდონში ხომ მთელი წელი გადაუღებლად წვიმს.

**ქალი:** აი, შეხედეთ, გუშინ კიდევ ერთხელ წავიკითხეთ მისი გამოგზავნილი ღია ბარათი. არ გახსოვთ?

**ანდრე:** რა ამბებს ჰყვებით?

**ქალი:** შეხედეთ! (*ქალი ანდრეს ღია ბარათს აჩვენებს. ანდრე კითხულობს*). ყოველდღე გიმეორებთ ამას და უკვე დროა, გაიხსენოთ. ის ლონდონში გადავიდა საცხოვრებლად, რადგან ერთი კაცი გაიცნო, სახელად პიერი და ახლა მასთან ერთად ცხოვრობს. მაგრამ ხანდახან თქვენს სანახავად ჩამოდის.

**ანდრე:** ანა?

**ქალი:** კი. შაბათ-კვირას გნახულობთ ხოლმე ზოგჯერ. აქ მოდის. პარკში სეირნობთ. ის თავის ამბებს გიყვებათ. წინაზე ჩაი ჩამოგიტანათ, იმიტომ, რომ თქვენ გიყვართ ჩაი.

**ანდრე:** მე? ჩაის ატანა არ მაქვს. მე მარტო ყავას ვსვამ.

**ქალი:** ჰო, მაგრამ ეს მართლაც ძალიან კარგი ჩაია.

*შემოდის კაცი, ასევე თეთრი სამოსით.*

**კაცი:** როგორ მიდის საქმე?

**ქალი:** ძალიან კარგად. ტანსაცმლის ჩაცმას ვაპირებთ.

**კაცი:** ყველაფერი რიგზეა?

*ანდრე არ პასუხობს. კაცი ქალს საბუთს აძლევს ხელის მოსაწერად.*

**ქალი:** ესეც ასე.

**კაცი:** გმადლობ. კარგ დღეს გისურვებ!

**ქალი:** დროებით.

**ანდრე:** და ეგ, იქ... ის ვინ არის?

*კაცი გადის.*

**ქალი:** ვინ?

**ანდრე:** აი, ის... ახლა რომ გავიდა.

**ქალი:** ეგ ოლივიეა.

**ანდრე:** ოლივიე?

**ქალი:** კი.

**ანდრე:** დარწმუნებული ხართ?

**ქალი:** კი. რატომ მეკითხებით?

**ანდრე:** ისე.მაგრამ... როგორ გითხრათ?აქ რას აკეთებს? ანუ... ჩემს სახლში. მე ვიცნობ?

**ქალი:** კი, ეს ოლივიეა. თქვენ მას ყოველდღე ხედავთ.

**ანდრე:** რას მეუბნებით! მაგრამ თქვენ...

**ქალი:** რა?

**ანდრე:** ბოდიშს გიხდით ამის კითხვისთვის, მაგრამ ცოტა პატარა შავი ხვრელი მაქვს აქ და... მოკლედ, თქვენ... თქვენ... თქვენ ვინღა ხართ?

**ქალი:** მე მარტინა ვარ.

**ანდრე:** მარტინა. აბა, რა! კი, კი, კი. მარტინა. და ის, ის იყო ოლივიე.

**ქალი:** კი.

**ანდრე:** კარგი. კარგი და... და მე?

**ქალი:** თქვენ, რა?

**ანდრე:** ჰო, მე... მე ვინღა ვარ?

**ქალი:** თქვენ? თქვენ ხართ ანდრე.

**ანდრე:** ანდრე?

**ქალი:** კი.

**ანდრე:** დარწმუნებული ხართ?

**ქალი** (*გამხიარულებული*)**:** კი.

**ანდრე:** ანდრე? ლამაზი სახელია ანდრე... არა?

**ქალი:** ძალიან ლამაზი სახელია.

**ანდრე:** დედაჩემმა დამარქვა ასე. სავარაუდოდ. თქვენ იცნობდით მას?

**ქალი:** ვის?

**ანდრე:** დედაჩემს.

**ქალი:** არა.

**ანდრე:** ის ისეთი... მას დიდი თვალები ჰქონდა. ეს... თვალწინ მიდგას მისი სახე. იმედია, ხანდახან მოვა ხოლმე ჩემს სანახავად. დედაზე გეუბნებით. არა? თქვენ ხომ ამბობდით, რომ შეიძლება რომელიმე შაბათ-კვირას მოვიდესო...

**ქალი:** თქვენი შვილი?

**ანდრე** (*უცებ ძალიან დიდი მწუხარება ეხატება სახეზე*)**:** არა, დედაჩემი. დედასთან მინდა. მე მინდა... აქედან წასვლა მინდა. მინდა, რომ წასაყვანად მომაკითხონ.

**ქალი:** კარგი, ჩუ...

**ანდრე:** დედა მინდა. მინდა, რომ ჩემს წასაყვანად მოვიდეს. სახლში მინდა.

*ანდრე სლუკუნს იწყებს.*

**ქალი:** კი, მაგრამ... რა დაგემართათ? ანდრე... ანდრე... რა გჭირთ? მოდით. მოდით ჩემთან. აბა, მითხარით, რა მოგივიდათ?

**ანდრე:** მე...

**ქალი:** გისმენთ...

**ანდრე:** ისეთი შეგრძნება მაქვს... ასე მგონია, სულ ამერია დავთრები. თითქოს ყოველდღე აკლდება ფურცლები.

**ქალი:** დავთრები? რაზე ლაპარაკობთ?

**ანდრე:** რაზე და... აღარაფერი მესმის, ჩემ გარშემო რა ხდება. თქვენ ხვდებით, რაშია საქმე? მთელი ეს ბინასთან დაკავშირებული ამბები... ვეღარ გაერკვევა კაცი ამ არეულობაში. ერთი რამ კი ზუსტად ვიცი - სად არის ჩემი საათი. მაჯაზე მიკეთია. ეს ნამდვილად ვიცი. წასასვლელად. ასე რომ არ იყოს, ვერ გავიგებდი, რა დროს უნდა...

**ქალი:** მოდი, ჯერ ჩავიცვათ, ხომ?

**ანდრე:** კი.

**ქალი:** ჩავიცვამთ და მერე პარკში გავისეირნებთ. კარგი?

**ანდრე:** კი.

**ქალი:**  სუფთა ჰაერზე, ბუნებაში. მერე ისევ დავბრუნდებით საჭმელად. ამის შემდეგ ცოტას წავუძინებთ, შუადღის ძილით. კარგი? მერე შევხედოთ, როგორ იქნებით და თუ გენდომებათ, კიდევ ერთ გასეირნებასაც მოვასწრებთ. პარკში. ჩვენ ორი. იმიტომ, რომ დღეს კარგი ამინდია. ხომ ასეა?

**ანდრე:** კი.

**ქალი:** როგორი კაშკაშა მზეა. უნდა დავეშუროთ. ყოველდღე ასე ხომ არ არის. ასეთი კარგი ამინდი დიდხანს არასდროს გრძელდება. მოკლედ, ახლა უნდა ჩავიცვათ. შევთანხმდით?

*ანდრე ქალს ხელზე ხელს ჩაავლებს და უძალიანდება.*

**ანდრე:** არა.

**ქალი:** აბა, გეყოფათ. პატარა ბავშვივით ნუ იქცევით. კარგი რა, მოდით ჩემთან, კარგი? აი. ასე. წყნარად. წყნარად. ჩუ. ჩუ. ყველაფერი კარგად არის. ყველაფრი რიგზეა. ჩუ... ჩუ... ჩუ...

*ანდრე მშვიდდება, მის მხარზე მიყრდნობილი. ქალი ნაზად არწევს.*

*პაუზა.*

*სიბნელე.*